ҚУТҚАРУВЧИ, ЧАНГЮТГИЧ, АЙҒОҚЧИ РОБОТЛАР - Ўзбекистон овози газетаси\nҚУТҚАРУВЧИ, ЧАНГЮТГИЧ, АЙҒОҚЧИ РОБОТЛАР\nИслом Каримов номидаги Тошкент давлат техника университетида “Robot-uz 2019” роботатехника соҳасида иқтидорли талабалар республика танлови бўлиб ўтди. Унда роботлар танлови, LEGO конструкторларида йиғилган роботлар пойгаси, лабиринтдан ўтиш, ким чаққон (радиобошқарувга эга роботлар учун), интеллект даражасини намойиш қилиш, роботлар иштирокида футбол мусобақаси каби синовлар ўрин олди.\n— Мазкур ускунамиз рақамлаштирилган дастур асосида ишлайдиган станокдир, — дейди Ёнғин хавсизлиги институти ўқитувчиси Аҳрор Пардабоев. — Мана бу Y, буниси X ўқи, мана бу ерда кордината турибди. Чизилиши керак бўлган расм ҳақида махсус дастур воситасида станокка буйруқ берсангиз, ўша расмни лазер орқали чизади. Бунинг учун станок 3 вольт қувват сарфлайди. Агар каттароқ қувват берилса, метални ўйиши ёки қирқиши мумкин. Ушбу ускунамизнинг ёнғин хавфсизлигига боғлиқлиги шундаки, у кординатани аниқ топмоқда. Йирик биноларимизнинг атрофига мана шундай X, Y ўқларини кучли ва мустаҳкам қилиб тортмоқчимиз. Нима учун? Сабаби ёнғин чиққан айрим жойларга ўт ўчирувчилар киролмаслиги мумкин. Бизнинг роботимиз эса бундай жойларга бора олади. Яъни, кординатадан бинодаги ёнғин жойини аниқлаб, роботга буйруқ берамиз ва у ёнғинни бартараф қилади. Унинг 3-4 дастури бор. Масалан, 10 см чапга юр, юқорига чиқ, деб буйруқ берсак, уни бажаради, тезлигини ҳам оширсак бўлади. Роботимиз ҳимоя воситаси билан таъминланади ва ёнғин вақтида устига бирон бир нарса тушса, ундан қутилиши мумкин. Ишлаш тартиби оддий: Кординатани киритасиз ва буйруқ бериб турасиз, айтган манзилингизга боради ва ёнғинни ўчиради.\n— Сув омборларида, каналларда сув тақсимоти қўлда бажарилади, биз мазкур жараённи телефон орқали бошқариш усулини таклиф қиляпмиз, — дейди Тошкент давлат техника университети катта ўқитувчиси Бобуржон Зайниддинов. — Ускуна сув омоборига қўйилгач, йиғилган сув миқдори, фермер хўжаликларига, истеъмолчиларга қанча сув берилиши ҳамда ҳудуддаги умумий ҳолат ҳақида киритилган телефон рақамига хабар юбориб туради. Сиз уни Ўзбекистоннинг исталган жойидан туриб бошқаришингиз мумкин. Маълумотлар сир сақланиши учун криптографик хавфсизлигини туздик. Бунинг учун Интеллектуал мулк агентлигидан патент олганмиз. Ускунамиз Фарғона каналида синовдан муваффақиятли ўтган.\n— Бунинг исми Робот манипулятор, у қутқарувчи робот ҳисобланади, — дейди Тошкент тўқимачилик ва енгил саноат институти 4-курс талабаси Нодиржон Қобилов. — Одам боролмайдиган, киролмайдиган жойлар, заҳарли ҳудудлар ва бошқа ноқулай шароитли жойларга роботимиз бора олади. У махсус кийим орқали 1 километр масофадан бошқарилади. Бугунги кунда роботларнинг энг катта муаммоси ҳаракатларни инсон даражасида аниқликда бажара олмаслигидир. Бизнинг робот одам нимани бажарса, шуни худди одамдек аниқ амалга оширади. Бизнинг ютуғимиз мана шундадир. Шунингдек, унга сунъий ақл ўрнатдик. У интернетга уланмасдан ўзи одамлар билан гаплаша олади. Бирон бир манзил сўралса, кўрсатиб юборади. Музейга кирдингиз, маълум бир экспонат ҳақида сизга муълумот керак, роботдан сўрасангиз, у ҳақидаги барча маълумотларни айтиб беради ва видеоларни кўрсатади. Дастурий тиллар ўзбек тилида ёзилмаганлиги учун ўзбек тилини қабул қилмаяпти. Келажакда уни янада такомиллаштирамиз.\nМана бу ускунамиз эса иссиқхоналарда қўл меҳнатини камайтириш учун ерни юмшатадиган робот. Иккита катта мотор қўйилган, 7 амперда ишлайди. Олдида тўсиқ бўлса, уни айланиб ўтиш учун иккита кўз ўрнатилган. Бири кўршапалак сингари ультратовуш юборади, иккинчиси қабул қилади. Мана шундай тарзда олдидаги тўсиқни аниқлайди. Қанча ерни ҳайдаш кераклиги тўғрисида дастурга киритасиз ва уни ўзи ҳайдаб чиқади. Бир марта қувватлантирилганда бир соат давомида фойдаланса бўлади. Ҳозирда ундан фақат юмшоқ ерларда фойдаланиш мумкин. Бугунги кунда уни такомиллаштириш устида ишлаяпмиз.\n— Масофадан бошқариладиган ақлли чангютгични, ёқиб қўйиб юборсангиз бўлди, ўзи хонани тозалаб чиқади, — дейди Тошкент давлат техника университетининг 1-босқич талабаси Амина Бекпўлатова. — Ўзини-ўзи бошқаради, яъни хонанинг қаерида чанг бўладиган бўлса, ўша ерни тозалайди. Дастурини Arduino Unoga ёздик, ғилдиракларини ишлатиш учун драйвердан фойдаланганмиз. Юриш йўлини, масофани ўлчаб юриш учун махсус даччик қўйилган. Хонамни тозалаш учун ёқиб, қўйиб юбораман, ўзи тозалаб чиқиб кетади. Буйруқ бериш шарт эмас. Фақатгина битта камчилиги бор. Қутисида чиқинди тўлиб кетса, уни ўчириб, ўзингиз олишингиз керак. Бу камчиликни ҳам тўғрилаймиз. Мусобақага қадар бунга улгурмадик. Лекин шунга қарамай ҳозирда унга буюртмалар оляпмиз. Нархи ўртача 500 минг сўмга боради. Бу 5 нафар курсдошимиз билан жамоа бўлиб ясаган биринчи роботимиз. Бундан ташқари, жамоамиз билан футболчи ва Сумо роботларини ясаганмиз.\n— Улардан бири мана бу роботимиздир, у реклама учун мўлжалланган, — дейди Аминанинг курсдоши Санжар Рўзимуродов. — Биз буни университетда қўшимча дарс бўладиган хонага кираверишда жойлаштирганмиз. Кирган одамга салом бериб, саволларига жавоб беради ва бошқа амалларни бажаради. Ҳозирча тўлиқ мукаммаллаштирганимиз йўқ. Сабаби бизда қувват манбаи тизимида муаммолар бор. Бу муаммо фақат бизда эмас, бошқаларда ҳам бор. Кучдан ютуқ оламан десангиз, тезликдан ютқазасиз, тезликдан ютуқ оламан десангиз кучдан ютқазасиз. Бу физиканинг олтин қоидаларидан бири. Японияда ASIMO деган робот бор. Унда бу камчилик бартараф этилган. Сабаби унинг тизими бошқача. Мисол учун японлар ASIMOнинг ҳар бир қисмини ўзлари ишлаб чиқаришади. Биз робот ясаш учун унинг қисмларини четга буюртма бериб, олдириб келтирамиз. Уни ампери, кучланишлари кўрсатилган бўлади. Биз ўша кучланишни топиб бера оламиз, муаммо тарафи шуки, у катта бўлиб кетади ва мувозанат бузилади. Оғирлик бузилгандан кейин робот ҳажми меъёрда бўлмайди. Бунинг бир йўли роботнинг ҳамма қисмларини ўзимиз ясашимиз керак. Бунинг учун эса бизга ҳомий керак. Роботнинг бир қисмини ҳаракатлантириш 90 минг сўм, ҳар бир бармоқни бурилиши 95 минг сўм атрофига боради. Бундай ҳаракатланишлар кўплигини тушунган бўлсангиз керак. Уларни ҳисобласангиз қанча пул бўлади? Бу бизга оғирлик қилади. ASIMOни ҳам ўзимиз ясасак бўлади, фақат бизга ҳеч бўлмаганда материалларига ёрдам беришса ва кўпроқ вақт берилса бўлди.\n— Уйингиз қаровсиз қолган вақтда сиз телефон билан уйни бемалол кузата оласиз, бунинг учун бизнинг ускунамиз сизга ёрдам беради, — дейди Муҳаммад ал-Хоразмий номидаги Тошкент ахборот технологиялари университети 2-босқич талабаси Элбек Маҳмаров. — Айтайлик ошхонада газ миқдори меъёрдан ошиб кетди, қурилма ошхонангиздаги газ миқдори, ҳаводаги намлик ва бошқа маълумотлар ҳақида телефонингизга хабар юборади. Ундан кейин деразаларни очиб, ҳаво ҳароратини меъёрига келтиради, вазият ўнглангач, эшик-деразаларни ёпиб, сизга уйнинг ҳолати ҳақида тўлиқ маълумот юборади. Шунингдек, уйингизда болангиз бир ўзи қолди, у йиғлаганда қурилма истасангиз интернетга уланиб уни кўрсатиши ёки телефонингизга хабар юбориши мумкин.\nБундан ташқари, учувчисиз парвоз қиладиган дронларни такомиллаштирганмиз. Тоғли ҳудудларда, газли жойларда, одам бориши имкони қийин ёки умуман йўқ бўлган ҳолларда дронни юбориш мумкин. Дрон мазкур жойдаги вазият ҳақида хабар юборади, унга радиация ҳам таъсир қилмайди, ҳажмини 2-3 баробар кичрайтириш мумкин. Шунингдек, уларни ҳарбий соҳада ҳам қўллашни йўлга қўйдик.\nБундан ташқари, мана бу роботимизни ҳам ҳарбий соҳада қўллаш мумкин. Биз уни товуш тўлқини билан бошқармиз. Сабаби электромагнит тўлқинини бузиш осонроқ. Ҳаккерлар электромагнит тўлқинини бузиб, роботни сизга қарши қўллаши мумкин. Биз масофадан туриб кичкина частотали товуш тўлқини юбориш орқали роботни ҳаракатга келтирамиз. Ҳудуд ҳақида барча маълумотларни олиш учун унга газ даччиклари, камера қўйилади. Ташқи кўринишини ҳақиқий ҳайвондек ясаш мумкин. Ҳозирда биз уни ит ва чаёнга ўхшаган шаклларини ясаганмиз. Мазкур роботнинг ютуғи бир томондан юқори хавфсизлиги таъминланган бўлса, иккинчидан айғоқчилик вазифасини ҳам бажаради.\nШунингдек, Сумо роботларимиз ҳам бор. Бугунги мусобақада мана бу роботимиз учинчи ўринни олди. Биринчи ўринни олиши мумкин эди. Фақат қувватида бироз муаммога дуч келдик. Кейинчалик буни тўғрилаймиз.\n— Зудлик билан Самарқандга боришингиз зарур бўлиб қолди, самолётлар бор, лекин уни ҳамманинг ҳам чўнтаги кўтармаслиги мумкин. Магнитли поезд эса ҳам тез, ҳам арзон, — дейди Тошкент темир йўл мухандислари институти 2-курс талабаси Абдулазиз Ботиров. — Магнитли поезд бошқа поездларга қараганда энергияни кам сарфлайди. Магнитнинг иккита плюс ва минус томони бор. Бири ўзига тортса, иккинчи узоқлаштиради. Поезд мана шу жараён натижасида ҳаракатга келади. Бу усул ҳозирда Хитой ва Кореяда йўлга қўйилган ва ўз ишини муваффақиятли амалга оширмоқда. Унинг тезлиги соатига 600 км атрофида бўлиши мумкин. Шунингдек, унга энергия тежовчи ускуналар ҳам қўйилган ва сарфланган 100 фоиз қувватни 60 фоизини ҳаракат вақтида қайта йиғиб олади. Бугунги тадбирга олиб келган макетимда мазкур жараёнларни иштирокчиларга кўрсатиб бердим.\nШунингдек, темир йўл четидаги симёғочларга махсус даччиклар ўрнатдим. Ҳаракат бўлса, уни аниқлаб сигнал беради ва чироқлар ёнади. Ҳаракат йўқ вақтда эса чироқлар ўчирилади. Бу ҳам энергияни тежашга хизмат қилади. Бундан ташқари, ундан бошқа соҳаларда ҳам фойдаланиш мумкин.\nРоботатехника, дастурлар яратиш, умуман, ушбу йўналишда иқтидорлилар Ўзбекистонда кам эмас, жуда ҳам кўп. Фақат улар билан ҳамкорликда, тушуниб ишлаш зарур. Ҳозирги вақтда энг катта маблағлардан бири мана шу йўналишда эканлигини дунё кўрсатмоқда. Япония, Корея ва Хитойнинг роботатехника йўналишидаги университетларининг банкдаги миллиардлаб маблағлари айнан мана шундай ихтиролар, янгиликлар, роботларни яратиб, сотиш эвазига келиб тушган. Биргина Хитой бу борада дунёда қандай мавқега эришганини кўриб турибмиз.\nТАҲРИРИЯТДАН: Бугунги ёшларимиз яратаётган ихтиролар кишини қувонтиради, кўнгилда ғурур уйғотади, Ўзбекистонимиз келажаги буюк бўлишига ишонтиради. Чунки, айнан ихтиролар, кашфиётлар давлатни бой, кучли-қудратли қилади, аҳоли ҳаётини фаровонлаштиради. Аммо ихтирочи талабалар сўзларидан кўриниб турибдики, бугун уларга ҳомий керак, уларни қўллаб-қувватлаш керак. Улар бошини қовуштириб, кўнглини кўтариб, катта ишларга руҳлантириб бориш эртага ўзининг мевасини албатта беради. Бошқача айтганда, бугун уларга берилган эътибор, сарфланган маблағ келажакда юз карра, минг карра бўлиб қайтади.\nБизнингча, бу масала устида янада жиддий ўйлаб кўриб, дахлдор идора ва ташкилотлар бирлашиб, махсус дастур ишлаб чиқариши лозимга ўхшайди. Бу масалада қанча кечиксак, шунча ютқазамиз, деб ўйлаймиз. Ихтиролар қадр-қиммати унча-мунча хом-ашёдан юқори туради...


Бангладешда қулаган бинодаги қутқарув ишлари тугади\nБангладешда қулаган фабрика биносидаги қутқариш ишлари якунланди. 24 апрел куни рўй берган бино қулашида ҳалок бўлганлар сони 1 127 кишига етди.\nМамлакат пойтахти Дакка четидаги Савар туманида жойлашган Рана Плаза биноси вайроналарида олиб борилган қутқариш ишлари қарийб уч ҳафтага чўзилди.\nВайроналардаги сўнгги жасад якшанба куни топилган.\nКийим кечак фабрикасидаги бу фожиа Бангладеш енгил саноатида халқаро хавфсизлик талабларига риоя қилиш кераклиги борасида халқаро танқидга сабаб бўлди.\nБангладеш кийим-кечак саноати дунёнинг кўплаб йирик чакана савдо ширкатларига махсулот етказиб беради. Мамлакатда қарийб 5000 кийим фабрикаси борлиги ва у ерда 3,6 миллион ишчи ишлаши айтилмоқда.\nБангладеш Италия ва Хитойдан сўнг дунёдаги учинчи йирик кийим экспорт қилувчи мамлакатдир.


Эван Фейгенбаум: Тожикистон АҚШ учун геосиёсий кураш объекти бўлиб ҳисобланмайди - Фарғона.Ру ахборот агентлиги\n16:31 msk, 3 Июнь 2020\nЭван Фейгенбаум: Тожикистон АҚШ учун геосиёсий кураш объекти бўлиб ҳисобланмайди\n20.04.2007 13:58 msk\n13 апрель куни Душанбеда “Тожикистон Республикаси ва АҚШ: ҳамкорликнинг ҳозирги ҳолати ва истиқболлари” мавзусида илмий-амалий анжуман бўлиб ўтди. Анжуманни Тожикистон Республикаси президенти ҳузуридаги Стратегик тадқиқотлар маркази (СТМ) ҳамда АҚШнинг Тожикистондаги элчихонаси уюштирганлар.\nАнжуман ишида республикадаги таниқли сиёсатшунослар билан биргаликда мамлакат парламенти депутатлари, қатор вазирликлар ва маҳкамалар вакиллари, шунингдек, АҚШ, Россия, Эрон, Ўзбекистон, Қозоғистон, Туркия, Афғонистон дипломатлари ҳамда Душанбеда аккредитациядан ўтган айрим халқаро ташкилотларнинг ходимлари иштирок этдилар.\nАнжуман СТМ директори, сиёсатшунослик фанлари доктори Суҳроб Шариповнинг кириш сўзи билан очилди, у Тожикистон-АҚШ алоқалари ўзининг прагматиклиги билан ажралиб туриши ва республика уларни ўз ташқи сиёсатидаги устивор йўналишлардан келиб чиққан ҳолда қуришини эслатиб ўтди. Улар эса қуйидаги тартибда қурилган: 1. энергетик хавфсизликка эришиш; 2. транспорт боши берк кўчасидан чиқиш; 3. мамлакат аҳолисининг турмуш даражасини кўтариш.\nАҚШ Тожикистонни бу йўналишларнинг барчасида муваффақиятларга эришишда қўллаб-қувватлаётганини қайд этган Шарипов “АҚШ бизнинг аксилтеррорчилик коалицияси бўйича ҳамкоримиз бўлиб ҳисобланади. Унда иштирок этиш Тожикистон республикаси манфаатларига зид келмайди. Коалиция Евросиё ҳудудидаги манфаатларни яхлитлигича ҳимоя қилади. АҚШ манфаатлари Марказий Осиё минтақаси (МОМ) мамлакатлари манфаатларига зид келмайди”, дея таъкидлади.\nОхирги етти ой мобайнида Тожикистонга иккинчи марта келган АҚШ давлат котибининг Жанубий ва Марказий Осиё ишлари бўйича ёрдамчиси ўринбосари Эван Ф. Фейгенбаум нутқи қамровлилиги ва таҳлилийлиги билан ажралиб турарди. У мамлакатларимиз ўртасидаги алоқалар “Авеста” меҳмонхонасидаги бошланганини эслатди, у ерда Америка элчихонаси оз миқдордаги офис жиҳозлари, ёмон телефон алоқасига эга эди. “Турли қаватларда жойлашган Россия ва Эрон элчихоналари биз билан қўшни бўлганди. Дастлабки йилларда мамлакатларимиз ўртасидаги икки томонлама савдо-сотиқ алоқалари бор-йўғи ўн миллион долларни ташкил қилганди”. Ўша пайтларда америкаликларга қийин бўлган, шунинг учун “ҳатто мустақилликдан беш йил ўтгандан кейин ҳам (1996 йили – В. Д.) Душанбедаги АҚШ элчихонасида бор-йўғи олтита америкалик ходим ишларди, улар ҳам хавфсизлик мақсадида кўп вақтларини Қозоғистоннинг Олмаота шаҳрида ўтказардилар. Бугун эса Душанбедаги АҚШ элчихонасида элликдан ортиқ америкалик ходим ишлаяпти”.\nТожикистон-Америка иқтисодий алоқалари ҳам ҳайрон қоларли даражада ўсган. “Бу йил АҚШнинг Тожикистонга берган молиявий ёрдами қарийб эллик миллион долларга етади. Бу маблағлар инсонпарварлик ёрдами сифатида асосан мамлакат ривожига ёрдам ўлароқ ўтказилди. 2005 йилга келиб [ўн йил аввалги] ўн миллион долларлик икки томонлама савдо-сотиқ йигирма баробардан кўпроққа ошган, импорт-экспорт соҳасида 260 миллион доллардан ошиб кетган”.\nАҚШ таълим соҳасида ҳам катта ёрдам кўрсатмоқда. Тожикистонда ўқувчилар айирбошлаш бўйича бир неча дастур фаолият олиб бораяпти, бу дастурлар орқали минглаб ўқувчилар, талабалар, аспирантлар Америкада бўлиб қайтганлар.\nАмерикалик дипломат АҚШ янги давлатлар мустақиллигини қўллаб-қувватлар экан, дунёда ўз муносабатларини диверсификация қилишга кўмаклашишга уринаётганини билдирди. Шу билан бирга у: “Бугунги кунда биз ҳамма жойда урф бўлиб қолган “Марказий Осиё буюк давлатлар ўртасида таъсир ўтказиш нисбатида рақобат учун шунчаки бир майдон” экани ҳақидаги тушунчани рад этамиз. Тожикистон АҚШ учун геосиёсий кураш объекти (бу кураш ким билан бўлишидан қатъий назар) бўлиб ҳисобланмайди. Биз бу ерда нима қилмайлик, уларнинг ҳаммаси сизларнинг мақсадингиз - мустақил давлат қуришни қўллаб-қувватлашга қаратилган”.\nЭван Ф. Фейгенбаумнинг таъкидлашича, икки томонлама алоқаларда Тожикистоннинг глобаллашув жараёнида пайдо бўлган хавф-хатарларга қарши курашдаги қўллови кам аҳамиятга эга нарса эмас. “Террорчилик, гиёҳванд моддалар, жиноятчилик, коррупция – буларнинг ҳаммаси Тожикистон истиқрорига хавф солади ҳамда худди сизнинг хавфсизлигингизга таъсир қилганидек, улар бизнинг хавфсизлигимизга ҳам таъсир қилади”.\nТожикистондаги анжуманларнинг қай бирида Афғонистон муаммолари четлаб ўтилган? АҚШ давлат котибининг Жанубий ва Марказий Осиё ишлари бўйича ёрдамчиси ўринбосари ҳам ўз нутқида бу муаммоларни эътибордан четда қолдиролмади: “Биз [Тожикистонга] қизиқиш билан қараймиз, чунки бу мамлакат Афғонистоннинг ёнида жойлашган. Биз анъанавий бўлган континентал савдо-сотиқни тиклашга ёки, аниқроғи, қайта юз очган ва тикланаётган Афғонистонда Марказий Осиё ва унинг қўшнилари ўртасидаги савдо-сотиқни йўлга қўйишга кўмаклашишга ҳаракат қилмоқдамиз. Бу бизнинг миллий манфаатимиз бўлиб ҳисобланади”.\nТожикистон Республикаси ташқи ишлар вазирининг муовини С. Ятимов нутқида Тожикистон ва АҚШ муносабатларидаги динамика (ўсиш) қайд этилди. Ҳамкорлик истиқболларига баҳо берар экан, С. Ятимов “XXI асрда мамлакатларимиз олдида ҳамкорликни ҳар томонлама, энг аввало, савдо-иқтисодий жабҳада кенгайтириш учун порлоқ истиқболли имкониятлар очилди. Бундан мамлакатларимиз манфаатдор, Марказий Осиё минтақасида тинчлик ва барқарорликни сақлаб қолиш кафолати ҳам ана шунда кўринади”, дея таъкидлади.\nРоссия-Тожикистон (славян) университети (РТСУ) халқаро алоқалар кафедрасининг мудири, профессор Д. Латиповнинг “Глобаллашув шароитида АҚШнинг Марказий Осиёдаги стратегик мақсадлари” маърузаси, гарчи илмий бўлса-да, анча кескин оҳангда ифодаланди. У [Тожикистонда] АҚШнинг геосиёсий манфаатлари мавжудлигини узил-кесил қилиб айтди ва уларни, биринчи навбатда, Каспий минтақаси энергетик заҳиралари учун бўлган кураш билан боғлади: “Минтақа устидан назорат ўрнатиш АҚШга “Беш денгиз”да (Қора, Ўрта ер, Каспий денгизлари, Форс қўлтиғи ва у қўшиладиган Араб денгизи) ҳамда бутун қитъада глобал жиҳатдан устунликка эришишга имкон берган бўларди”. Шу билан бирга, Д. Латипов минтақа халқлари “жаҳонда кечаётган ҳозирги жараёнларнинг тенг ҳуқуқли иштирокчиларига айланишга ҳаракат қилаётганлари”ни қайд этди.\nМуаллиф ҳақида: Виктор Дубовицкий, тарих фанлари доктори, “Фарғона.Ру” АА эксперти, Душанбе, Тожикистон.


Бир марталик тиббий ниқоб грипп ва бошқа респираторли вирусли инфекциялар юқишининг олдини олувчи самарали восита ҳисобланади. Экспертлар таъкидлашича, у коронавирусдан ҳам ҳимоя қилиши мумкин. Қўл гигиенаси ва профилактика чоралари билан бирга ниқоб инфекциянинг юқиш хавфини сезиларли даражада камайтиради.\nРеспираторли вирусли инфекциялар одамдан-одамга асосан ҳаво-томчи йўли орқали юқади. Бемор гапирганда, аксирганда ёки йўталганда унда респираторли ажралмаларнинг микро томчилари пайдо бўлади. Улар таркибида вирус бўлиши ва ҳаво орқали атрофдаги одамларнинг оғиз ёки бурун шиллиқ қавати юзасига учиб бориши мумкин. Тиббий ниқоб соғлом одам танасига респираторли ажралма томчиларининг тушишига йўл қўймайди.\nҚачон тақиш шарт?\nВирусли инфекция аломатлари бўлган одамлар билан мулоқот пайтида бир марталик тиббий ниқоб тақиш тавсия этилади. Агар уйда хаста оила аъзоси бўлса, албатта ниқоб тақиш буюрилади.\nШунингдек, одамлар кўп тўпланадиган жойларда, масалан, ЎРВИ ва грипп мавсуми пайтида жамоат транспортида, шунингдек, бирорта респираторли касалликлар тарқалган вақтда ниқоб тақиш зарур.\nБеморлар соғлом одамлар билан мулоқот чоғида ниқоб тақиши шарт. Мисол учун поликлиникага шифокор қабулига бораётганда ҳам ниқоб тақиш лозим.\nҚанча вақтда алмаштириш зарур?\nТиббий ниқоб бир марталик, шу боис уни такроран ишлатиш мумкин эмас. Уни ҳар уч соатда алмаштириш тавсия этилади. Шунингдек, эски ниқоб намланиб қолганда ҳам янгисига алмаштириш даркор. Ниқобдан фойдалангач, уни ташлаб юбориш ва қўлларни яхшилаб ювиш зарур.\nНиқоб тақишни биласизми?\nТиббий ниқоб оғиз, бурун ва иякни ёпиши ва юзга ёпишиб туриши даркор. Ниқобни тақишдан олдин ундаги ажинларни текислаш лозим. Ниқобнинг бурун соҳасига тикилган эгилувчан пластинани бурунга зич тегизиб тақинг. Агар ниқобнинг бир томони рангли бўлса, оқ томони билан юзга тақилади. Шунингдек, илгакларга эътибор беринг: улар юзга тегадиган томонига қотирилади.\nвирус грипп коронавирус Тиббий ниқоб ЎРВИ


Бухорода марихуана олиб кетаётган савдогар қўлга олинди\n11:39 / 19.05.2015\nБухорода Самарқанддан марихуана моддасини олиб келаётган савдогарнинг машинаси тўхтатиб қолинди. “На посту” газетасида ёзилишича, у гиёҳванд моддани сотиш учун эмас, балки истеъмол қилиш учун олиб кетаётган бўлган.\nКогон туманида истиқомат қилувчи Одилжон Ярашев чет элга ишлаш учун кетиб, у ерда марихуана чекишга ўрганиб қолган. Қайтиб келиб, мактаб буюмлари сотиш билан шуғуллана бошлаганига қарамай, эски одатларини ташламаган.\nУ Самарқанднинг Пастдарғом туманига кўчиб кетган эски таниши Қосимжондан гиёҳванд модда сотиб ола бошлаган. Қосимжон вафот этгач, бошқа дилер – Шерматга харидор бўлган.\nБир сафар Одилжон Шерматдан керакли миқдорда марихуана сотиб олиб, Бухорога қайтаётган чоғда ички ишлар ходимлари томонидан тўхтатилган. Одилжоннинг хатти-ҳаракатлари милициячиларда шубҳа уйғотган. Тинтув чоғида унинг олдидан кўп миқдорда наркотик моддалар чиққан.


15:01 / 15.04.2017\nУшбу лойиҳанинг биринчи босқичида қурилаётган трамвай йўлининг умумий узунлиги 11,4 км.ни ташкил этиб, бугунги кунда 7,2 км бўлган трамвай йўлининг биринчи қисми қурилиши тўлиқ якунланди.\nЎзбекистон Республикаси Президенти Шавкат Мирзиёев вилоятда амалга оширилаётган бунёдкорлик ишлари, олиб борилаётган ислоҳотлар жараёни билан яқиндан танишиш мақсадида Самарқандга қилган ташрифи давомида ушбу қурилган янги трамвай йўлини ҳам бориб кўрди.\n“Ўзбекистон темир йўллари” акциядорлик жамияти бошқаруви раисининг биринчи ўринбосари Акбар Шукуров қисқа даврда қуриб фойдаланишга топширилган мазкур трамвай йўлининг биринчи босқичида қилинган ишлар ва лойиҳанинг иккинчи босқичи хусусида кенг маълумотлар берди.\nТрамвайларга электр энергияси етказиб беришда, шаҳар аҳолиси ва корхоналарига етказиб берилаётган электр энергиясига салбий таъсир қилмаслигини таъминлаш учун 4 та махсус электр нимстанциялари қурилди. Янги трамвай йўналиши бўйича ҳаракат графиги ишлаб чиқилди. Унга кўра, трамвайлар эрталаб соат 06:00 дан кечқурун 23:00 гача ҳаракатланади. Темир йўл вокзалидан Саттепо массивигача трамвай линиясида икки томонлама 4 тадан жами 8 та трамвай ҳар 7 дақиқада ҳаракатланади. Трамвай йўлининг икки тарафидан автобус бекатлари билан бирлаштирилган 13 тадан жами 26 та замонавий бекатлар қурилган.\nЯнги трамвай йўлини қуриш баробарида, кадрлар маcаласига ҳам алоҳида эътибор қаратилди. Айрим трамвай ҳайдовчилари илгари Тошкент шаҳрида ҳаракатланган трамвайларда фаолият кўрсатишган, яхши тажрибага эга. Улар билан биргаликда 20 нафардан ортиқ ёш трамвай ҳайдовчилари ҳамда трамвай линиясига хизмат қиладиган мутахассислар, жами 43 нафар фуқаро ишга қабул қилинди.\nСамарқанд трамвай депоси қошида трамвай ҳайдовчиларини тайёрлаш маркази ташкил этилди.\nСамарқандда 29 ёшли аёлнинг сирка ичиб жонига қасд қилгани бўйича жиноят иши қўзғатилди


Душанбеда халқаро анжуман иш бошлади\n“Марказий Осиё сув заҳираларини тақсимлашда тенгсизлик мавжуд, шу тенгсизлик ортидан Орол денгизи фожеага учради”. Душанбе шаҳрида “Сув ҳаёт учун” дея номланган халқаро анжуманда сўзлаган Тожикистон президенти Имомали Раҳмон ана шундай баёнот берди.\n8 июн куни Тожикистон пойтахтида иш бошлаган халқаро анжуманнинг очилишида сўзлаган президент Имомали Раҳмон Оролни тиклаш, минтақа ва бутун дунёда тоза ичимлик суви муаммоларини бартараф этиш мақсадида 2012 йилни “Сув дипломатияси” халқаро йили деб эълон қилиш таклифи билан чиқди.\nТожикистон президенти Имомали Раҳмон фикрича, Марказий Осиёда айрим давлатларининг фақат ўз манфаатлари йўлидаги саъй- ҳаракатлари бугунги кунда Оролнинг фожеага юз тутишига туртки бўлган.\n- Орол фожеаси энг аввало минтақада суғориладиган янги ерларни ўзлаштириш натижасидир. Бундай янги ерларнинг масофаси 1960 йилда 4 миллион гектарни ташкил қилган бўлса, бугун тахминан 9 миллион гектарни ташкил қилади. Шунингдек, шу давр ичида дарёлар қуйисидаги мамлакатлар ичкарисида 100 тадан ортиқ сув омборлари қурилдики, улардаги сув ҳажми Оролга сиғиши мумкин бўлган сувдан 1,5 баравар кўпроқдир, дея билдирди Имомали Раҳмон.\nТожикистон президентига кўра, Орол фожеасидаги яна бир сабаб минтақа аҳолиси сонининг ошиб бораётганида экан. Унинг айтишича, минтақа аҳолиси 1956 йилдан шу кунга қадар тахминан 3,5 бараварга кўпайган.\n- Бу омиллар Орол денгизининг 10 баравардан ортиқ кичрайишига олиб келди. Шунга қарамай, минтақадаги давлатлар орасида сув заҳираларини тўғри тақсимлаш ва ундан унумли фойдаланиш ҳамда сув заҳиралари хавфсизлигини таъминлаш борасида кўплаб камчиликлар кузатилади. Марказий Осиё давлатларининг ўзига хос хусусияти шундаки, унда сувни тақсимлашда тенгсизлик мавжуддир. Оролга қуйиладиган сувнинг 80 фоиз дарёлар бошида жойлашган давлатлар ҳудудида ҳосил бўлади. Бироқ минтақа сувининг 85 фоизини дарёлар қуйисидаги мамлакатлар ўзлаштириб олмоқда. Менимча, мавжуд муаммоларни ҳал қилиш учун минтақадаги барча давлатлар узоқ муддатли шартномани имзолаши шарт, дер экан Имомали Раҳмон бу муаммоларни тезроқ ва реал ҳал қилиши учун мазкур ҳужжат барчага бирдай мақбул жиҳатларни қамраши лозимлигини таъкидлади.\nТожикистон президенти ўз давлати Орол денгизини тиклаш борасида кўплаб таклифлар билан чиққанини ҳам эслатиб ўтди.\n- Бу муаммонинг ягона ечими экин ерлар ҳолатини ўзгартиришдан иборатдир. Масалан, жуда сув кўп талаб қиладиган экинлар, жумладан, пахта ва шолининг ўрнига сув кам талаб қиладиган экинларни экиш. Тожикистон айнан шу мақсадда пахта майдонларини 30 фоизгача қисқартириб, сув тақчиллигига мослашган экин майдонларини кўпайтирди ва шу йўл билан сув заҳираларидан унумли фойдаланишга катта ҳисса қўшиб келмоқда. Афсусланарлиси шундаки, минтақа айрим давлатлари Орол денгизидаги муаммоларни ҳал қилишда ҳисса қўшиш ўрнига ҳар турли йўллар билан халқаро ҳамжамиятни чалғитишга уринмоқда, дея таъкидлади Имомали Раҳмон.\nТожикистон президенти бугунги кунда ҳам ўз давлати минтақадаги сув муаммоларини ҳал қилишдаги ҳар қандай ҳамкорликка тайёрлигини таъкидлаб ўтди.\nТожикистон президенти мулоҳазасича, ўтиш даврини бошдан кечираётган минтақа давлатларида сув ва энергетика ҳамда экология билан боғлиқ барча муаммоларни ҳал қилиш учун кўпроқ гидроэнергетик лойиҳаларни амалга ошириш айни муддаодир.\n- Тожикистоннинг гидроэнергетика йиллик заҳираси ҳажми тахминан 527 миллиард кВт/соатни ташкил қилади. Бироқ афсуски, бугунги кунда Тожикистон шу заҳираларнинг атиги 3-4 фоизидан фойдаланилмоқда, холос. Тахминан 8 миллиондан иборат аҳолининг қарийб 1 миллиони доимий электр қуввати билан таъминланмай қолмоқда, деди Имомали Раҳмон.\nТожикистон давлат раҳбари гидроэнергетика соҳасини ривожлантириш ўз давлатининг асосий стратегиясидан бири эканини алоҳида таъкидлади.\nУнингча, минтақа айрим давлатларида ишлаб чиқарилаётган электр энергиясининг 80 фоизи ёқилғи асосида амалга оширилади ва бунинг ортидан ҳар йили 100 миллион тонна заҳарли чиқинди ҳавони булғамоқда.\n- Шунинг учун ҳам бугунги кунда Тожикистонда йирик гидроэнергетик иншоотларнинг қурилиб ишга туширилиши минтақа бошқа давлатлари учун иқтисодий, ижтимоий ва экологик жиҳатдан фойдалидир, деди Имомали Раҳмон.\nДушанбеда бугун бошланган “Сув ҳаёт учун” халқаро конференцияда Ўзбекистон молия вазирининг ўринбосари Галина Саидова бошлиқ ўзбек делегацияси ҳам иштирок этмоқда.\nЎзбекистон номидан чиқиш қилган Галина Саидова ўз давлати минтақада йирик гидроиншотлар қурилишига қарши эканини яна бир бор таъкидлади.\n- Минтақадаги йирик ГЭСлар лойиҳаси собиқ шўролар даврида лойиҳалаштирилган ва хавфсизлик масалалари эътиборга олинмаган.\nШу нуқтаи назардан Ўзбекстон бундай гидроиншоотлар халқаро экспертизадан ўтказилмагунича, бу иншоотларнинг қурилишига қарши. Ўзбекистон ҳукумати бу йўналишда ўз позициясини ўзгартирмайди, деди БМТ Бош котиби ўринбосари Ша Цзукан ҳам қатнашаётган халқаро анжуманда Ўзбекистон вакиласи Галина Саидова.\nЭслатиб ўтамиз, Душанбе шаҳрида 8 июндан 10 июнгача давом этадиган бу анжуманда дунёнинг 70 мамлакатидан 500 нафар вакил қатнашмоқда.\nХалқаро анжуман иштирокчилари орасида 20 мамлакат вазирлари ҳамда БМТ, ЕХҲТ, ШҲТ, Ислом конфренцияси ташкилоти ва Евроосиё иқтисодий ҳамжамияти каби халқаро ташкилотлар раҳбарлари бор.


Президент Эрдўғон мустамлакачи давлатлар айнан нимадан қўрққанига аниқлик киритди\nПрезидент Эрдўғон мустамлакачи давлатлар айнан нимадан...\n30.10.2020 14:58 0 2092\nТуркия президенти Ражаб Тоййиб Эрдўғон 29 октябрь – Республика эълон қилинганининг 97 йиллиги муносабати билан ташкил этилган тантанали маросимда нутқ сўзлади. Давлат раҳбари ўз маърузасида ўтган асрнинг 20-йилларида мамлакат мустақиллиги учун фидокорона курашган қаҳрамонлар, жумладан, жумҳурият асосчиси Мустафо Камол Отатуркни ҳурмат билан ёдга олди.\nҚайд этилишича, қарийб бир аср аввал мустамлакачи кучлар буюк давлатчилик пойдеворини йўқ қилишга уринди, аммо қаҳрамон ва ғозийларнинг жонбозлиги билан ҳуррият сақлаб қолинди.\n«Истиқлол учун жангда ғалаба қозонган ҳамда республикани эълон қилган ҳолда, биз кўплаб мазлум халқлар қалбида ҳуррият оловини ёқдик. Онадўли тупроғига бостириб кирган империалистлар айнан шундан қўрққан эди. Сирасини айтганда, Болқондан Жанубий Осиёга қадар – улкан минтақани ёритган истиқлол машъали айнан Онадўлида аланга олган эди. Биз айни пайтда олиб бораётган кураш ҳам кўплаб мазлум ва эзилган инсонлар кўнглига умид бағишламоқда», – деди Туркия раҳбари.\nПрезидент Эрдўғон мустақиллик кураши бугун ҳам кенг жабҳада – мамлакат ичида ва хорижда давом этаётганини урғулади. Туркияга дипломатияси, иқтисодиёти ва қадриятларига қарши ҳамлалар авж олмоқда. Аммо кураш ва зиддиятлар халқнинг азму шижоатини янада кучайтиришга хизмат қилмоқда, холос.\n«Бугун биз 20 йил олдингига қараганда, янада кучли, янада ақлли ва янада эътиқодлимиз», – дея таъкидлади Туркия етакчиси.\nПрезидент Эрдўғон ҳозирги вазиятда буюк тарихни ўрганиш муҳим экани, тарихий меросни ўрганмасдан туриб келажакни тасаввур қилиб бўлмаслигини таъкидлади.\n«Тарих – келажак учун кўприкдир», – деди у.\nАввал хабар берганимиздек, Ўзбекистон президенти Шавкат Мирзиёев Республика эълон қилинган кун муносабати билан ҳамкасби Ражаб Тоййиб Эрдўғонга табрик йўллади. Мактубда сўнгги йилларда мамлакатларимиз ўртасида барча соҳалардаги кўп қиррали алоқалар жадал ривожланиб, том маънода стратегик шериклик даражасига кўтарилгани мамнуният билан қайд этилган.\nЭслатиб ўтамиз, Республика куни (Cumhuriyet Bayramı) Туркиянинг асосий давлат байрами ҳисобланади. 1923 йилнинг 29 октябрида Усмонийлар салтанати вориси бўлган ўлкада республика бошқаруви эълон қилинган эди. 1925 йилдан ушбу сана расмий байрам сифатида миллий миқёсда нишонланади.\nСиёсат 29/10, 15:41\nХориж 24/07, 17:06\n86 йиллик танаффусдан сўнг! Аё София масжидида ўқилган илк жума намозида президент ҳам қатнашди


Нукусда Республика болалар ижтимоий мослашуви марказининг филиалини очиш таклиф этилмоқда\n2019.07.15 | Янгиликлар\nЎзбекистон Республикаси Вазирлар Маҳкамасининг “Республика болалар ижтимоий мослашуви марказининг Нукус филиали фаолиятини ташкил этиш чора-тадбирлари тўғрисида”ги қарори лойиҳаси regulation.gov.uz порталига муҳокамага қўйилди.\nҲозирда Қорақалпоғистон Республикасида 6 минг нафардан ортиқ 16 ёшгача бўлган болалар турли касалликлар билан касалланган. 271 та нотинч оилаларда 371 нафар вояга етмаган ўғил-қизлар тарбияланмоқда. Жорий йилнинг ўтган даври мобайнида 18 нафар вояга етмаганларнинг ўз жонига қасд қилиш ҳолатлари юз берди. Бу эса, ўз навбатида, болаларнинг хулқ-атворида юз берган психологик ўзгаришларга профессионал ёндашувлар зарурлигини кўрсатмоқда.\nШу муносабат билан Республика болалар ижтимоий мослашуви марказининг минтақавий филиалини Нукус шаҳрида ташкил этиш таклиф этилмоқда.\nҲужжатга кўра, Марказнинг Нукус минтақавий филиалини замонавий фикрловчи, юқори малакали, профессионализм ва масъулият туйғуси юқори бўлган, тегишли амалий иш тажрибасига эга бўлган ходимлар билан таъминлаш юзасидан зарур чора-тадбирлар кўрилади.\nШу билан бирга, филиални зарур асбоб-ускуна ва жиҳозлар билан таъминлаш учун лойиҳа таклифлари ишлаб чиқилади.\nЭслатиб ўтамиз, Республика болалар ижтимоий мослашуви марказининг асосий вазифаси жисмоний имкониятлари чекланган болалар ҳамда ижтимоий ва ҳуқуқий жиҳатдан хатар гуруҳларига кирадиган болаларнинг ижтимоий мослашувини ўрганиш, кўрсатиб ўтилган муаммоларни ҳал этиш юзасидан мақсадли комплекс дастурларни ишлаб чиқиш билан бир қаторда, қуйидаги йўналишлар бўйича ҳам махсус фаолиятни амалга оширади:\n- ота-она қарамоғисиз қолган болаларнинг ижтимоийлашуви ҳамда ҳуқуқларини ҳимоя қилиш;\n- имконияти чекланган болалар реабилитацияси бўйича муаммоларни тадқиқ этиш;\n- ижтимоий жиҳатдан хавфли аҳволда бўлган болалар ва оилалар билан тарбиявий ва профилактика ишларини олиб бориш;\n- болаларнинг ижтимоий мослашувидаги ижтимоий-ҳуқуқий муаммоларни ўрганиш;\n- болалар ва оилалар билан ижтимоий иш олиб бориш, ижтимоий иш амалиётини ривожлантириш;\n- алоҳида иқтидорли болалар муаммоларини ўрганиш;\n- болаларнинг ижтимоий мослашуви соҳасида халқаро ташкилот ва жамғармалар, шунингдек, нодавлат-нотижорат ташкилотлар билан ҳамкорликни кенгайтириш;\n- давлат дастурлари, жумладан, мақсадли гуруҳларга тааллуқли жамоатчилик лойиҳалари ижросини таъминлашга кўмаклашиш, шунингдек, бу тадбирларнинг самарадорлигини ошириш юзасидан тегишли таклифлар ишлаб чиқиш.


14:00 / 11.04.2019 2358 pdf Ўқиш режими + -\nФерузободий айтади: «Шукр соликларнинг энг олий даражасидир. У ризо манзиласидан устундир. Чунки у ризони ўз ичига олади ва яна зиёда ҳам бўлади. Ризо шукрнинг ичида бўлади. Зотан, ризосиз шукр бўлмайди. Шукр иймоннинг ярмидир. У беш қоида асосига бино қилинган:\n3. Шукр қилувчининг шукр қилинувчининг неъматини эътироф қилиши.\n4. Шукр қилувчининг шукр қилинувчига неъмат учун мақтов айтиши.\nБас, бу қоидалардан бирортаси йўқ бўлса, шукрда ўша миқдорча нуқсон бўлади».\nШукр уч турга тақсимланади:\n1. Қалб шукри. Бу неъматни тасаввур қилишдан иборат.\n2. Тил шукри. Бу неъмат берувчига мақтов айтишдир.\n3. Аъзолар шукри. Бу неъматга яраша мукофот ила бўлади.\nШукр ҳақида келган ҳадислардан намуналар:\n«Одамларга ташаккур қилмаган (инсон) Аллоҳга ҳам шукр қилмайди», дейилган.\nАллоҳ таолонинг яхшилигини билмаган нобакор шахс банданинг яхшилигини билармиди?! Бундай нусхалар доимо ва ҳар кимга нисбатан ношукр бўладилар. Аллоҳ таоло ўшалардан бўлишдан асрасин! Омин!\nАбдуллоҳ ибн Ғанном ал-Баёзий розияллоҳу анҳудан ривоят қилинади:\n«Ким субҳ кирганда «Аллоҳумма маа асбаҳа бий мин неъматин фа минка ваҳдака лаа шарийка лака. Фалакал ҳамду ва лакаш шукр», деса, батаҳқиқ, ўша кунининг шукрини адо қилибди. Ким худди ўшани кеч кирганда айтса, батаҳқиқ, ўша кечанинг шукрини адо қилибди», дедилар».\n(Маъноси: Аллоҳим, нимаики неъматга эга бўлсам, ёлғиз Сенинг Ўзингдандир. Сенинг шеригинг йўқдир. Сенга ҳамд бўлсин ва Сенга шукр бўлсин)\n«Роббим менга Макканинг Батҳосини олтин қилиб беришини таклиф қилди. Мен: «Йўқ, эй Роббим! Лекин бир кун тўйиб, бир кун оч бўлганим яхши, – деб уч ёки шунга ўхшаш айтдилар ва давомида: – Оч қолсам, Сенга тазарру қилиб, Сени зикр қилурман. Тўйган чоғимда Сенга шукр қилиб, ҳамд айтурман», дедим», дедилар».\n«Эй Муъоз, Аллоҳга қасамки, албатта, мен сени яхши кўрурман. Эй Муъоз, мен сенга ҳар бир намоздан кейин «Аллоҳумма аъинний ала зикрика ва шукрика ва ҳусни ибодатика», дейишни тарк қилмаслигингни тавсия қиламан», дедилар».\nУшбу ривоятдаги дуонинг маъноси:\n«Аллоҳим, менга зикрингни, шукрингни ва ҳусни ибодатингни қилишга Ўзинг ёрдам бергин».\n«Набий соллаллоҳу алайҳи васаллам намозда туравериб, ҳаттоки қадамлари ёки болдирлари шишиб кетарди. Кейин у зотга (бу ҳақда) айтиларди. Бас, у зот: «Шукр қилувчи банда бўлмайинми?» дердилар».\nИкки шайх, Насоий ва Термизий ривоят қилишган.\n«Расулуллоҳ соллаллоҳу алайҳи васаллам намоз ўқийвериб, икки оёқлари шишиб кетди.\nШунда у зотга: «Сизнинг аввалгию охирги гуноҳингиз мағфират қилинган бўлса ҳам шунчалик такаллуф қиласизми?!» дейилди.\nБас, у зот: «Шукр қилувчи банда бўлмайинми?» дедилар», дейилган.\nШукр қилишга бўлган интилишни қаранг!\nИнсониятнинг улуғи, Аллоҳ таолонинг энг севикли Набийси бўлмиш Муҳаммад соллаллоҳу алайҳи васаллам маъсум – гуноҳ қилмайдиган зот эдилар. Бунинг устига, Аллоҳ таоло у зотнинг олдингию кейинги гуноҳларини – фаразан гуноҳлари бўлса – мағфират қилганини эълон ҳам қилган эди.\nДунёда таҳажжуд намозига эҳтиёжи йўқ битта одам бўлса, ўша одам Муҳаммад соллаллоҳу алайҳи васаллам эдилар. Лекин, шундай бўлса ҳам, таҳажжудни кўп ўқиганларидан оёқлари шишиб кетибди. Бу ҳолга етишдан мақсад битта – шукр қилувчи банда бўлиш.\n«Қуръонни ёдлаш ҳаёт фалсафасини тушунишимга ёрдам бермоқда»\n12:10 / 11.04.2019 1480\n16:10 / 11.04.2019 4270\n805 12:40 / 02.06.2019\n625 17:00 / 29 октябрь\n1341 19:30 / 05 октябрь\n1821 15:09 / 26 сентябрь\n991 21:00 / 07.08.2019\n1252 16:28 / 15.07.2019


Кун мавзулари, 26 феврал 2013\n21 январ 2020, Тошкент вақти: 04:41\nГулнора Каримова: “Қуëш бўшатиши керак ойга ўрнини”\nТошкентдаги Ëшлар саройида 20 феврал куни ўтказилган шеърият кечасида Ўзбекистон президентининг тўнғич қизи ўзи ëзган шеърларни ўзбек тилида ўқиб берди.\nАмнистия тўғрилар қолиб, ўғриларга қўлланмоқдами?\nЎзбекистонда амнистия эълон қилиниб, минглаб маҳбус озодликка чиқарилиши ортидан пойтахт Тошкентда жиноятчилик кўлами ошгани кузатилмоқда.\n"Қора бозор"да доллар арзонлагани нарх-навода кўринмаяпти\nТошкентдаги валюта "қора бозор"ларида АҚШ долларининг ўзбек сўмига нисбатан курси, тахминан 100 сўмга пасайди. Бироқ, бозорларда кенг истеъмол моллари, кийим-кечак нархлари долларнинг ислоҳотлардан аввалги юқори курсига мувофиқ юқорилишича баланд қолмоқда.\n“Abu-Sahiy” 15 мартдан юк ташишни бошлаши мумкин\n“Abu-Sahiy” ширкатидан олинган маълумотга кўра, 8 февралдан буён ёпиб қўйилган ширкатнинг Тошкентдаги хориждан юк ташиш ва уни расмийлаштириш маркази 15 мартдан бошлаб яна ўз фаолиятини давом эттириши мумкин.\nТошкентда тирик капалаклар кўргазмага қўйилди\nЎзбекистон санъат музейида тропик минтақадан келтирилган тирик капалаклар кўргазмаси ўтказилмоқда. Кўргазмада Филиппин, Бирма, Малайзия, Шимолий ва Жанубий Америка ҳамда Африка давлатларида учрайдиган 15 турдаги камёб капалаклар намойиш этилмоқда.\nЎзбекистонда туманларда ҳам биометрик паспорт бериш бошланади\nЎзбекистонда 27 февралдан бошлаб биометрик паспорт беришнинг иккинчи босқичи бошланади. Расмийларга кўра, 2-3 ой ичида барча туман марказларидаги паспорт бўлимларида ҳам биометрик паспорт бериш йўлга қўйилади.\nЖазо муддати тугаган Мамадали Маҳмудов қамоқда қолмоқда\n14 йиллик қамоқ жазоси 19 феврал куни тугаган 72 яшар таниқли ўзбек ëзувчиси Мамадали Маҳмудов асоссиз тарзда бир ҳафтадан бери "Тоштурмада" сақланмоқда.\nCўх-Риштон йўли ҳамон ёпиқ қолмоқда\nЎзбекистоннинг Сўх эксклавида 5-6 январ кунлари маҳаллий аҳоли ва Қирғизистон чегарачилари ўртасида можаро чиққанидан сўнг ёпилган Cўх-Риштон йўлидаги чегара пункти 50 кундирки ёпиқлигича қолмоқда.\nМалахов ўғрига чиқарган самарқандлик йигит ҳикояси\nИккинчи жаҳон уруши ветеранини тунаганликда айбланиб, ярим йилдан ошиқ вақт давомида ҳибсда сақланган самарқандлик Ёрқин Тиллаев Озодликка “Пусть говорят!” телешоусида яқинлари тиз чўқишга мажбур этилганини гапириб берди. Бунинг эвазига Ёрқиннинг қариндошларига у озодликка чиқарилиши ваъда қилинган.\nАндижонда меҳнат муҳожирлари рўйхатга олиняпти\nАндижон вилоятида милиция ходимлари бошчилигидаги махсус ишчи гуруҳ уйма-уй юриб, хорижга ишлашга кетган фуқаролар рўйхатини тузмоқда.\nФарғонада 15 аëл диний экстремизмда айбланиб қамоққа олинди\nФарғона вилояти Ички ишлар ходимлари Унигулсин Ҳолиқназарова бошчилик қилган дея гумонланган 15 нафар аëлни ноқонуний диний фаолликда айблаб, қўлга олди.\nфеврал 24, 2013\nONLINE: Меҳнат учун хорижга чиқишни чеклаш нима беради?\nОдам савдоси ва муҳожирлар ҳуқуқи топталиши олдини олиш важидан жорий қилинган чекловлар муаммонинг ечимими? 25 феврал, кечки соат 21:05 да бўлган OzodlikOnline интерактив мулоқотида шу ҳақда суҳбатлашдик.


AnTuTu рекордчиси – Nubia Red Magic 3 геймерофони энди Geekbench’да ҳаммани лол қолдирди! - Terabayt.Uz\nZTE корпорациясига қарашли Nubia компанияси ўйинбоп смартфонларининг навбатдаги авлоди – Red Magic 3 моделини тайёрлаётгани ҳақида ҳам ёзганмиз. AnTuTu синовида эса у бошқа флагманлардан ҳам юқори балл олган ва буниси энди чинакам рекорд!\nЎҚИНГ: Барча флагманларни енгиб, AnTuTu’да рекорд қўйган Nubia Red Magic 3 илк «жонли» суратларда!\nЭнди эса ўйинбоп Nubia Red Magic 3 тақдимот арафасида Geekbench сервисида ҳам текшириб кўрилди. Бенчмарк унинг асосий техник хусусиятларини тасдиқлади: Qualcomm Snapdragon 855 процессори, 8 гигабайтлик тезкор хотира ва Android 9.0 Pie тизими:\nБулардан ташқари, Nubia Red Magic 3 ушбу бенчмаркда кўрсатган рекорд натижа ҳайратга лойиқ. У якка ядроли тестда 3537 балл тўплаган бўлса, барча ядроларни ишга солиб текширилганида нақ 11211 балл олган!\nГеймерларга мўлжалланган Nubia Red Magic 3 смартфони тақдимоти 28 апрелга белгиланган. Terashop.uz интернет-дўконимизда эса ҳар қандай смартфонни ўйин ўйнашга мослаштирувчи учун Ipega Batman Wireless геймпадини атиги 249 000 сўм эвазига харид қилиш имкони бор.\nЎҚИНГ: Энг қудратли смартфонлар (2019 йил 1-чорак): Galaxy S10+ иккинчи ўринда, қолган барчаси «хитойлик»!\n#Geekbench #ZTE #андроид смартфон #бенчмарк #тест #ўйинлар #ZTE Nubia Red Magic 3


Флутикан | medu.uz - Дорилар ҳақида маълумотлар ўзбек тилида\nHome Йўриқномалар Флутикан\nПрепаратнинг савдо номи: Флутикан\nфаол модда: флуконазол – 0,2 г\nТаърифи: тиниқ ёки бироз товланувчи рангсиз ёки бироз сарғиш эритма.\nАТХ коди: J02AC01\nФлутикан – замбуруғларга қарши воситаларнинг триазол синфи вакилидир, замбуруғларнинг ҳужайрасида стериоллар синтезини селектив ингибитори ҳисобланади. Препарат Candida spp., Cryptococcus neoformans. Microsporum spp., Trichophyton spp., Blastomyces dermatidis, Coccidioides immitis ва Histoplasma capsulatum томонидан чақирилган микозларда фаолдир.\nВена ичига юборилгандан сўнг препарат организмнинг тўқима ва суюқликларига яхши киради. Препаратнинг сўлак ва балғамдаги концентрацияси унинг плазмадаги даражаси билан бир хил. Замбуруғли менингити бўлган беморларда Флутиканнинг орқа мия суюқлигидаги миқдори плазмадаги даражасининг мувофиқ равишда 80% га етади.\nПлазмадаги концентрацияси дозага тўғри пропорционал боғлиқ бўлади. Тўқсон фоизли мувозанатли концентрациясига суткада бир дозадан бир неча марта юборилгандан сўнг 4-5 кунга келиб эришилади.\nБиринчи куни одатдаги суткалик дозадан икки марта юқори дозани қўлланилиши, иккинчи кунга келиб, плазмада препаратнинг 90% ли мувозанатли концентрациясига яқин даражасига эришиш имконини беради.\nТахминий тақсимланиш ҳажми организмдаги суюқликнинг умумий миқдорига яқинлашади. Плазма оқсиллари билан Флутиканнинг озгина қисми (11-12%) боғланади. Ярим чиқарилиш даври – анча узоқ (30 соат).\nФлутикан организмдан асосан буйрак орқали чиқарилади; бунда юборилган дозанинг тахминан 80% ўзгармаган ҳолда чиқарилади. Флутиканнинг клиренси креатинин клиренси билан тўғри пропорционал боғлиқликка эга. Периферик қонда метоболитлари аниқланмаган.\nФлутикан қуйидаги касалликларни даволаш учун қўлланилади:\nКриптококкоз: криптококкли менингит, ўпка ва терининг криптококкли инфекциялари: ОИТС билан хасталанган беморларда криптококкоз қайталанишларини олдини олиш, аъзоларни кўчириб ўтказишда ёки иммунитет танқислигининг бошқа ҳолатларида.\nТарқалган кандидомикоз: кандидемия, диссеминацияланган кандидомикоз ва инвазив кандиоз инфекцияларининг бошқа шакллари (қорин бўшлиғи, эндокард, кўз, нафас ва сийдик йўлларининг инфекциялари).\nШиллиқ қаватлар кондидомикози: оғиз бўшлиғи, халқум, қизилўнгач бронх ва ўпканинг ноинвазив инфекциялари, кандидурия.\nВагинал кандидоз: ўткир ёки сурункали қайталанувчи шакли.\nЦитостатиклар ёрдамида кимётерапия ва нур муолажаси натижасида шундай инфекицяларга чалинишга мойил бўлган хавфли ўсмалари бўлган беморларда замбуруғли инфекцияларни олидини олишда қўлланилади.\nФлутикан инъекция учун эритма кўринишида вена ичига томчилаб, минутига кўпи билан 20 мг (10 мл) тезликда юборилади. Вена ичига юборишдан капсулаларни қабул қилишга ўтишда ва аксинча суткалик дозани ўзгартиришнинг зарурати йўқ.\nИнфузия учун эритма қуйидаги эритувчилар билан мутаносиб: 20% ли глюкоза эритмаси, Рингер эритмаси, Хартман эритмаси, калий хлоридининг глюкоза эритмасидаги эритмаси, аминофузин, натрий хлориднинг изотоник эритмаси.\nФлутиканнинг инфузияларини трансфузиялар учун мўлжалланган оддий тизимлар орқали, юқорида санаб ўтилган суюқликлардан фойдаланилган ҳолда ўтказиш мумкин.\nКриптококкли инфекцияларда даволашнинг биринчи куни одатдаги доза бир суткада бир марта 400 мг ташкил этади, кейинчалик – 200-400 мг дан суткада бир марта буюрилади. Криптококкли инфекцияларда даволаш давомийлиги микологик тадқиқот ёрдамида тасдиқланган клиник самарадорликка боғлиқ бўлади; одатда 6 дан 8 ҳафтагача бўлган муддатни ташкил этади.\nОИТС билан касалланган беморларда криптококкли менингитларни қайталанишини олдини олиш учун бирламчи тўлиқ даволаш курси тугаганидан кейин Флутиканни беморга узоқ муддат давомида суткада камида 200 мг дозада буюрилади.\nКандидемия, диссеминацияланган кандидоз ва бошқа инвазив, кандидозли инфекцияларда биринчи суткаларда суткалик доза 400 мг ва кейинги кунлари 200 мг ни ташкил этади. Препаратнинг клиник самарадорлигига қараб, доза суткада 400 мг га оширилиши мумкин. Даволаш давомийлиги клиник самарадорликка боғлиқ.\nОрофарингеал кандидозда, шу жумладан иммунитетини бузилишлари бўлган беморларда, одатдаги доза 7-14 кун давомида суткада бир марта 50-100 мг ни ташкил этади. Зарурат туғилганида даволаш, айниқса иммунитетнинг оғир бузилишларида узайтирилиши мумкин,\nБошқа кандидозли инфекцияларда, масалан эзофагитда, бронх ва ўпканинг ноинвазив инфекцияларида, кандидурияларда, тери ва шиллиқ қаватларнинг кандидозида одатдаги суткалик доза 14-30 кун давомида 50-100 мг ни ташкил этади.\nХавфли ўсмалари бўлган беморларда замбуруғли инфекцияларни олдини олиш учун Флутиканнинг дозаси, бемор цитостатик кимётерапия ва нур билан даволаш натижасида оқибатидаги юқори хавф гуруҳида бўлгунга қадар, суткада бир марта 50 мг ни ташкил этиши лозим.\nКатталардаги худди шундай инфекцияларда бўлгани каби, даволаш давомийлиги клиник ва микологик самарага боғлиқ. Болаларда суткалик доза катталардаги дозадан ошмаслиги керак. Флутикан ҳар куни суткада бир марта қўлланилади.\nШиллиқ қаватлар кандидозида Флутиканнинг тавсия этилган дозаси суткада 3 мг/кг ни ташкил этади. Биринчи куни доимий мувозанатли концентрацияларига тезроқ эришиш мақсадида 6 мг/кг зарб доза буюрилиши мумкин.\nТарқалган кандидоз ва криптококкли инфекцияни даволашда тавсия этиладиган доза касалликнинг оғирлилик даражасига қараб, суткада 6-12 мг/кг ни ташкил этади.\nИммунитети тушиб кетган беморларда цитостатик кимётерапия ва нур билан даволаш оқибатида ривожланадиган нейропения билан боғлиқ замбуруғли инфекцияларни олдини олиш учун препарат индукцияланган нейропениянинг кўриниши ва сақланиш муддатидан келиб чиққан ҳолда, суткада 3-12 мг/кг дозада буюрилади (катталар учун дозалаш тартибига қаранг; буйрак етишмовчилиги бўлган болалар учун – буйрак етишмовчилигида дозалаш тартибига қаранг).\n4 ҳафталик ва ундан кичик болаларда қўлланилиши\nЯнги туғилган чақалоқларда Флутикан секин чиқарилади. Ҳаётининг биринчи 2 ҳафтасида Флутикан худди каттароқ ёшдаги болалар учун мўлжалланган дозада (мг/кг) 72 соатлик интервал билан буюрилади. 3 ва 4 ҳафталик гўдаклар учун худди шу дозани 48 соатлик интервал билан юборилади.\nКекса ёшдаги пациентларда қўлланилиши\nБуйрак фаолиятини бузилиши бўлмаган ҳолларда препаратни дозалаш бўйича одатдаги тавсияларга амал қилиш керак. Буйрак фаолиятини бузилиши (креатинин клиренси <50 мл/минут) бўлган беморлар учун дозалаш тартибига қуйида кўрсатилганидек тузатиш киритиш лозим.\nБуйрак етишмовчилиги бўлган беморларда қўлланилиши\nФлуканозол асосан буйрак орқали ўзгармаган ҳолда чиқарилади. Бир марта қабул қилинганда дозага ўзгартириш талаб этилмайди. Буйрак фаолиятини бузилиши бўлган беморлар (жумладан, болалар) учун, препаратни такрор қабул қилинганда аввал бошланғич 50 мг дан 400 мг гача бўлган «зарб» дозани юбориш керак. «Зарб» доза юборилгандан сўнг суткалик доза (кўрсатмаларга қараб) қуйидаги жадвал бўйича аниқланади:\nКреатинин клиренси (мл/мин) тавсия этилган дозанинг %\n<50 (диализсиз) 50%\nДоимий диализдаги беморлар учун ҳар бир диализдан сўнг 100% юборилади\nОвқат ҳазм қилиш тизими томонидан: кўнгил айниши, ич кетиши, метеоризм, қоринда оғриқ, таъмни ўзгариши, қусиш, кам ҳолларда – жигар фаолиятини бузилиши (сариқлик, гипербилирубинемия, аминотрансферазалар ва ишқорий фосфотаза фаоллигини ошиши, гепатит, гепатоцеллюляр некроз), шу жумладан ўлим билан якунланадиган ҳолатлар.\nНерв тизими томонидан: бош оғриғи, бош айланиши, кам ҳолларда – тиришишлар.\nҚон яратиш тизими аъзолари томонидан: кам ҳолларда – лейкопения, тромбоцитопения, нейтропения, агранулоцитоз.\nАллергик реакциялар: тери тошмалари, кам ҳолларда – кўп шаклли экссудатив эритема (жумладан, Стивенс-Джонсон синдроми), токсик эпидермал некролиз (Лайелл синдроми), анафилактоид реакциялар (жумладан, ангионевротик шиш, юз шиши, эшакеми, терини қичишиши).\nЮрак-қон томир тизими томонидан: Q-T интервалини узайиши, юрак қоринчалари хилпиллаши/липиллаши.\nБошқалар: кам ҳолларда – буйрак фаолиятини бузилиши, алопеция, гиперхолестеринемия, гипертриглицеридемия, гипокалиемия.\nФлутиканни прерпаратга ёки тузилиши бўйича унга яқин бўлган азол бирикмаларга юқори сезувчанлиги бўлган беморларда қўллаш мумкин эмас.\nТерфенадин, астемизол ва цизапридни бир вақтда қўллаш мумкин эмас.\nЭҳтиёткорлик билан: жигар етишмовчилиги, юза жойлашган замбуруғли инфекцияси ва инвазив/тизимли инфекцияси бўлган пациентларда Флутиканни қўллаш фонида тошмаларни пайдо бўлиши, кўпгина хавф омиллари бўлган пациентларда потенциал проаритмоген ҳолатлар (юракнинг органик касалликлари, электролит балансини бузилишлари, аритмияларни чақириши мумикн бўлган дори воситаларни бир вақтда қабул қилиш) да эҳтиёткорлик билан қўллаш керак.\nҲомиладорлик ва лактация: препаратни ҳомиладорлик даврида, оғир, тарқалган ва ҳаёт учун потенциал хавфли бўлган замбуруғли инфекциялардан ташқари ҳолатларда қўллаш мумкин эмас.\nАнтикоагулянтлар: Флутикан ва кумаринли антикоугулянтлар қабул қилаётган беморларда протромбин вақти синчков назорат қилиниши керак, чунки бу кўрсаткич ошиши мумкин.\nПерорал гипогликемик воситалар (сульфонилмочевина ҳосилалари): Флутикан сульфонилмочевина ҳосилаларини ярим чиқарилиш даврини узайтириши мумкин, шунинг учун улар бирга қўлланганда гипогликемияни ривожланиш эҳтимолини ҳисобга олиш керак.\nФенитоин: Флутикан ва фенитоинни бир вақтда қўлланиши фенитоиннинг концентрациясини клиник аҳамиятли ошиши билан кечиши мумкин, бу эса унинг дозасини пасайтиришни талаб этади.\nРифампицин: рифампицин ва Флутикан бир вақтда қабул қилинганда, Флутиканнинг максимал концентрацияси камаяди ва уни ярим чиқарилиш даври қисқаради, шунинг учун бирга қўллаш зарурати туғилганда Флутиканнинг дозасини ошириш лозим.\nРифабутин: Флутикан ва рифабутинни бир вақтда қўлланиши рифабутиннинг зардобдаги даражасини ошиши билан кечади, увеит ривожланиш эҳтимоли бор.\nЦиклоспорин: Флутикан ва циклоспорин бир вақтда қўлланганда, циклоспорининг қондаги концентрациясини назорат қилиш тавсия этилади, чунки бу ошиб кетиши мумкин.\nТерфенадин ва астемизол: терфенадин ёки астемизол билан бирга азол тузилишига эга замбуруғларга қарши воситаларни қабул қилган беморларда жиддий, ҳаётга хавф туғдирувчи аритмиялар вужудга келишини ҳисобга олиб, уларни бирга қўллаш мумкин эмас.\nЦизаприд: Флутикан ва цизапридни бир вақтда қабул қилиганда юрак томонидан ноҳуш реакциялар, шу жумладан юрак қоринчалари тахикардияси пароксизмлари таърифланган. Бир вақтда қабул қилиш мумкин эмас.\nЗидовудин: бирга қўлланганда зидовудиннинг қон плазмасидаги концентрацияси ошиши мумкин. Бундай мажмуани қабул қилаётган беморларни, зидовудиннинг ножўя таъсирларини аниқлаш мақсадида кузатиш лозим.\nТеофиллин: Флутиканни қабул қилиш креатининни қон плазмасидан клиренсининг ўртача тезлигини пасайишига олиб келади, демак, теофиллиннинг токсик таъсирини ривожланиши ва дозасини ошириб юборилиши хавфи ошади.\nГарчи фармацевтик номутаносибликнинг аниқ ҳолатлари келтирилмаган бўлсада, инфузиядан олдин Флутикан эритмасини бошқа препаратларнинг эритмаси билан аралаштириш тавсия этилмайди.\nЦитохром Р450 тизими ёрдамида метоболизмга учрайдиган бошқа препаратларни бир вақтда қабул қилаётган беморларда Флутикан қўлланганда эҳтиёткорликка амал қилиш лозим.\nКам ҳолларда Флутиканни қўлланиши жигарга токсик таъсир билан, жумладан жиддий ёндош касалликлари бўлган беморларда ўлим билан кечган. Жигар фаолиятини назорат қилиш лозим. Флутиканни қўлланиши билан боғлиқ бўлиши мумкин бўлган жигарни шикастланиш белгилари намоён бўлганда препаратни қўллашни тўхтатиш керак.\nДаволаш жараёнида қон кўрсаткичлари, буйрак фаолиятини назорат қилиб туриш керак. Буйрак фаолиятини бузилиши юз берган ҳолларда препаратни қабул қилишни тўхтатиш керак.\nИммунодепрессияси бўлган беморларда тери тошмалари пайдо бўлганида пациентни синчков кузатиш лозим, тери реакцияси авж олган ҳолларда (Стивенс-Джонсон синдроми, Лайелл синдромини ривожланиш хавфи) даволашни тўхтатиш керак.\nПрепарат болалар ололмайдиган жойда сақлансин ва яроқлилик муддати тугагандан сўнг ишлатилмасин.\nСимптомлари: галлюцинация, параноидал хулқ.\nПрепаратнинг дозасини ошириб юборилган ҳолларида симптоматик даволашнинг ўзи етарли бўлиши мумкин.\nФлутикан асосан буйрак орқали чиқарилади: жадаллаштирилган диурез препаратни организмдан чиқарилишини тезлаштириши мумкин. Уч соатлик гемодиализдан сўнг Флутиканнинг қон плазмасидаги концентрацияси тахминан 50% га камаяди.\nИнфузия учун 0,2% ли эритма. 100 мл дан шиша бутилкаларда (флаконларда).\nЁруғликдан ҳимояланган жойда 100С дан 25°С гача бўлган ҳароратда сақлансин. Музлатилмасин!\nДорихонадан бериш тартиби


"Қароқчилар ғори" китоби, Музаффар Жахон\nҲар бир у ёки бу янги асарнинг минг бир алам ва азоб билан туғилиши, дунё юзини кўриши машаққат ва масъулиятнинг ўзгинаси. Буни ёзувчилик, ижодкорликдек сира ниҳояси, интиҳоси бўлмаган йўлга кириб қолган, игна билан қудуқ қазиш маҳоратини пухта ва мукаммал эгаллаган заҳматкаш адибгина билади, холос. Бу ўринда биз қора меҳнатни, тор кулбада тунни тонгга улаган бедорликни, узоқ тарих ва ўтмиш тариқатимизга оид қанчадан-қанча изланишларни, не-не классик асарларни муттасил мутолаа қилишни назарда тутаяпмиз. Оппоқ, беғубор вароқни эртаю кеч қоралашни аслида чидаганга чиқарган. Ана шундай машаққатларга чидаб, ҳар йили ўз китобхонларига янги тўплам яратаётган серқирра ижод соҳиби Музаффар Жаҳон "Қароқчилар ғори" номли янги йирик прозаик асарини сизнинг ҳукмингизга ҳавола қилаяпти...


1 апрелдан яна 6 та рухсат бериш тартиб-таомили бекор қилинади | NORMA.UZ\nПрезидентнинг 15.02.2019 йилдаги «Давлат хизматлари кўрсатиш миллий тизимини янада комплекс ривожлантириш чоралари ҳақида»ги қарори қабул қилинди. Ҳужжат матни иловаларсиз ЎзАда эълон қилинган.\nДавлат хизматлари марказлари давлат хизматларини жойларга чиққан ҳолда кўрсатиш (етказиб бериш) бўйича пуллик экспресс-хизматлар кўрсата бошлайди. Тарифларни Адлия вазирлиги тасдиқлайди. Ногиронлиги бўлган шахслар ва бориш қийин бўлган туманлар аҳолисига экспресс-хизматлар текин кўрсатилади. Бир ой муддатда давлат хизматларини тезлаштирилган тартибда оширилган тарифлар бўйича кўрсатиш тартиби Вазирлар Маҳкамасига тасдиқлаш учун киритилади.\nБундан ташқари, кейинчалик амалга ошириладиган қатор чоралар белгиланди.\nБиринчидан, 2019 йил 1 апрелдан тадбиркорлик фаолияти соҳасидаги қуйидаги рухсат бериш тартиб-таомиллари бекор қилинади:\nЭслатиб ўтамиз, 2018 йил 1 июнда бизнесдаги рухсат бериш тартиб-таомилларининг айрим турлари, шу жумладан, уларнинг баъзи турларини бирлаштириш йўли билан бекор қилинган эди (11.04.2018 йилдаги ПФ–5409-сон Фармонга 1 ва 2-иловалар, шунингдек амалдаги Тадбиркорлик фаолияти соҳасидаги рухсат этиш хусусиятига эга ҳужжатлар рўйхатига қаранг).\nИккинчидан, 2019 йил 1 июндан:\nжисмоний ва юридик шахслар, рўйхатдан ўтган жойидан ва почта манзилидан (жойлашган еридан) қатъи назар, исталган Давлат хизматлари марказларига мурожаат қилишга ҳақли. Яъни давлат хизматлари экстерриториал тамойил бўйича кўрсатилади;\nдавлат хизматларини олиш учун ЯИДХП орқали мурожаат этганда давлат божи, йиғимлар ва бошқа тўловлар Марказлар орқали ёки бевосита хизмат кўрсатувчи органларга мурожаат этганда тўланадиган сумманинг 90%и миқдорида тўланади;\nдавлат хизматлари кўрсатувчи давлат органлари ва ташкилотлар давлат хизматларини кўрсатиш учун зарур бўлган электрон маълумотлар базаларини шакллантира бошлайдилар. Бундай маълумотлар рўйхатини Адлия вазирлиги ЛБМА билан биргаликда белгилайди.\nУчинчидан, 2019 йил 1 августдан бошлаб давлат хизматлари кўрсатишда жисмоний шахслардан жамғариб бориладиган пенсия дафтарчалари, солиқ ва бошқа мажбурий тўловлар бўйича қарзи мавжуд ёки мавжуд эмаслиги тўғрисида маълумотномалар, солиқ тўловчининг ҳисобга қўйилганлиги тўғрисида гувоҳномалар, тўланган даромадлар ва жисмоний шахслардан олинадиган даромад солиғининг ушлаб қолинган суммалари тўғрисида маълумотномалар талаб қилиш тақиқланади. Давлат хизматлари кўрсатувчи органлар мазкур ахборотни солиқ органлари, АТБ «Халқ банки», Молия вазирлиги ҳузуридаги бюджетдан ташқари Пенсия жамғармасидан электрон ўзаро ҳамкорлик орқали оладилар.


Жинсий Ҳаёт ҳақида — У ким, бу нима — QOMUS.INFO\nQOMUS.INFO > Ж ҳарфи > ЖИНСИЙ ҲАЁТ\nЖИНСИЙ ҲАЁТ — жинсий ҳаловат қарор топишига қаратилган мураккаб жисмоний, руҳий ва ижтимоий жараёнлар мажмуи. Жинсий ҳаёт уруғ (авлод)ни давом эттириши билан бирга эркак ва аёл ўртасидаги маънавий яқинликни қам ифода этади. Жинсий ҳаёт даги руҳий ва жисмоний томоннинг нисбати, шунингдек, сексуалликнинг ҳар хил шаклига муносабат турли жамиятда турлича бўлиб, ҳар бир жамиятнинг ўз жинсий ахлоқ нормалари бор. Сексуалликка тегишли нарсалар инсон турмушида катта аҳамиятга эга, лекин уни инсон ҳаётини белгилаб берадиган асосий омил деб қарамаслик лозим (қ. Жинсий тарбия). Ҳар бир кишининг Жинсий ҳаёт хусусиятлари кўпгина омилларга — ирсияти (туғма), гормонлари (қ. Жинсий гормонлар), асабларига алоқадор омилларга, шунингдек, шахcнинг индивидуал хусусиятларига боғлиқ. Одамнинг ёши, жинси, шахcий хусусиятлари ва б. омилларга қараб Жинсий ҳаёт ҳар хил бўлади. Жинсий ҳаёт балоғат ёшига қараб бошланади (қ. Балоғатга етиш). Ж. ҳ. ни 18—20 ёшдан кейин бошлаш керак. Қиз боланинг 12—14 ёшда ҳайз кўриши — уни бу ёшда Жинсий ҳаётга тайёрлигини билдирмайди. Унинг организми 18—20 га бориб мукаммал шаклланади. Қиз билан йигит ўртасидаги муҳаббат ёки эр-хотин орасидаги яқинлик муносабатлари ЎзРда оила ва никоҳ нормалари асосида белгиланган. Ўғил болаларга нисбатан қизлар эртароқ (2—3 йил) балоғатга етади, лекин эркакнинг ёши улғайганига қарамай уларда бола туғдира олиш функцияси ҳийла узоқ давом этади. Эр-хотинлик муносабатлари улар ўртасидаги ёш тафовутларига ҳам боғлиқ бўлиб, турмуш қураётганда уни назарда тутиш лозим. Жинсий ҳаётнинг асосини жинсий алоқа ташкил этади, унинг муҳим томонлари либидо — жинсий майл, эрекция — жинсий қўзғалиш, эякуляция — шаҳват тўкилиши ва хуш ёқиш — оргазмдир. Жинсий алоқанинг тез-тез ёки вақт-вақти б-н бўлиши одамнинг туғма хусусиятлари, ёши, соғлиғи, ижтимоий омиллар (олган тарбияси, турмуш шароити ва б.)га боғлиқ. Турмуш қургандан кейин жинсий алоқа бир маромга тушади. Жинсий яқинлик қилишни ҳаммага бир хил қилиб — қолипга тушириб қўйиш ярамайди, чунки бир киши учун нормал ҳисобланган нарса бошқа одам учун одатдан ташқаридек бўлиб кўриниши мумкин. Жинсий ҳаёт одам организмидан жуда катта куч, ҳис-ҳаяжон ва эҳтирос талаб этади. Шу сабабли ўткир миокард инфаркти, инсульт, гипертония кризи, меъда ярасининг бот-бот қонаб туриши ва б. оғирроқ ҳолларда жинсий яқинлик қилиш хавфли ҳисобланади.\nАёл бўйида бўлиб қолганида жинсий алоқани давом эттириб борса бўладими, деган масала муҳим. Гинеколог ва сексопатолог мутахассислар бу даврда жинсий яқинликдан бутунлай воз кечиш шарт эмас, лекин алоқа вақтида бир қадар эҳтиёт бўлиш керак, деб ҳисоблайдилар. Ҳомиладорликнинг дастлабки ва охирги 2—3 ойи давомида, шунингдек, аёлнинг кўзи ёриганидан кейин дастлабки 2 ой ичида жинсий алоқадан ўзни тийиб туриш керак. Бу эркак кишига, агар у жинсий жиҳатдан жуда фаол бўлиб келган бўлса ҳам, ҳеч бир зиён-заҳмат бермайди. Қандай бўлмасин бирор ишга берилиб кетиш одатда кишининг диққатини ҳирс қўзишидан чалғитади. Маромида овқатланиш, оилада тотувлик, шахсий гигиена қоидаларига амал қилиш, соғлом турмуш тарзи Ж. ҳ. да ҳал қилувчи аҳамиятга эга.\nЖинсий алоқага биринчи марта киришаётган ёш қизда сексуаллик кўпинча «мудроқ ҳолда» бўлади, шу боис куёв унинг розилигига қарши, биринчи кечанинг ўзида яқинлик қилишни талаб этмаслиги, у ўз хотинининг майлини ҳам ўйлаб кўриши, унинг кўнглидан ваҳимаси ёзилиб, янги шароитга ўрганиб олиши учун имкон бериши керак; жинсий алоқа эр-хотиннинг розилиги билан қилинадиган ва кўнгил ўрнига тушадиган шароитда ўтадиган бўлса, у эрга ҳам, хотинга ҳам ҳузур беради. Жинсий ҳаётни соддалаштириб, вақт-вақтида шунчаки такрорланиб турадиган жинсий алоқадан иборат қилиб қўйиш ва шунинг натижасида эр-хотин ўртасидаги муносабатларнинг зерикарли бир қолипда бўлиб қолиши кўпгина нохушликларга олиб келиши мумкин. Мудом ичкилик ичиб, чекиб юриш эркаклар мизожини сусайтириб юборади. Мастликда бунёдга келган болалар ақлий ва жисмоний заиф бўлиб туғилишини унутмаслик керак. Киши умрининг турли даврларида жинсий функция турлича бўлади. Расталик даврида жинсий майл (либидо) уйғониб, ўғил болаларда ихтилом, қиз болаларда ҳайз бошланади. Кейинги давр (20 — 26 яшарлик пайт), одатда, никоҳ билан тугайди. Жинсий ҳаётни барвақт бошлаш жинсий аъзолар кучининг қирқилишига, жинсий фаолликнинг сусайиб кетишига олиб келади. Етук сексуаллик даври деб ҳисобланадиган 27—50 яшарлик пайт жинсий фаолликнинг бекаму кўст бўлиши билан ифодаланади. Кейинги даврда жинсий фаоллик аста-секин пасайиб, сўниб боради.\nЖинсий функция аслида инстинктга, шартсиз рефлексларга асосланган бўлса ҳам ҳар қалай жуда нозик функция, чунки инсонда у нерв системаси олий бўлимларининг фаол иштирокида юзага чиқади ва кишининг ҳис-туйғулари, кечинмаларига боғлиқ бўлади. Бу — ҳаёт учун муҳим функциялар жумласига кирмасада, унинг бирор тарзда бузилиши, дилхиралик, мудом асабийлашиб юриш, оилавий жанжаллар, ҳатто оиланинг бузилиб кетишига олиб келади; шунинг учун Жинсий ҳаётнинг тотувлик, осойишталик билан ўтишини таъминлаш ижтимоий жиҳатдан ҳам аҳамиятга эга. Бунда Жинсий ҳаёт гигиенасининг роли катта (қ. Жинсий гигиена). Ж. x. да одамга фалон нарса норма бўлади деб аниқ, белгилаб бериб бўлмасада, киши ўзига моc келадиган баъзи меъёрга амал қилиб бориши; жинсий талабни қондиришда икки киши иштирок этгани учун яқинлик шу иккала одамга ҳам тўла қаноат берадиган бўлишига эришиш зарур. Кишининг ёши қайтиб қолган чоғида жинсий фаолликнинг аста-секин пасайиб бориши тамомила физиологик ҳодиса. Лекин бу турли кишиларда турлича муддатларда бошланади. Ёш қайтган чоғда жинсий фаолликни сунъий йўллар билан кучайтириш соғлиқ учун зарарли. Тўғри кун тартибига амал қилиш, вақтида овқатланиш, бадан тарбия ва спорт билан шуғулланиш Жинсий ҳаётнинг бир маромда кечишига ёрдам беради.\nЖинсий аъзоларнинг расо ишлаб туриши бошқа ички аъзолар, хусусан ичак ва қовуқнинг ҳолатига ҳам боғлик. Жинсий аъзоларни, айниқса аёллар жинсий аъзоларини совqoтишдан ва турли яллиғланиш касалликларидан сақлаш муҳим. Баъзан Жинсий ҳаётни одатдагидек йўлга солиб олиш учун мутахассис сексопатолог билан маслаҳатлашиб олишга тўғри келади. Жинсий томондан ўзгаришлар бўлганда, албатта, врачга мурожаат қилиш лозим.\nАд.: Раҳматов Б. Р., Қулоққа айтиладиган гаплар [2-нашри], Т., 1995.\nNext PostЖИРМУНСКИЙ Виктор Максимович


26 Октябрь 16:15\nNUR-SULTAN. Kazinform - Қозоғистон солиқ назоратини юритишни саралашда сунъий интеллектдан фойдаланади. Бу ҳақда Давлат даромадлари қўмитасининг йирик солиқ тўловчилар департаменти директори Aнуар Сулейменов маълум қилди, дея хабар беради Kazinform мухбири.\n«Давлат даромадлари қўмитаси томонидан солиқ текширувлари каби профилактик назорат тадбирлари билан бир қаторда, ҳақиқий солиқ солинадиган базани аниқлаш мақсадида молия-хўжалик фаолияти таҳлили – йирик солиқ тўловчилар мониторинги ўтказилмоқда. Ҳозирда Солиқ кодексининг 132-моддасига асосан мониторинг олиб борилмоқда. Унда дастлабки таҳлилларда тафовутлар аниқланган тақдирда солиқлар ва бюджетга тўланадиган бошқа мажбурий тўловлар тўғри ҳисобланганлигини тасдиқловчи ҳужжатлар тақдим этилиши талаб етилади», - деди департамент директори Марказий коммуникациялар хизматида бўлиб ўтган матбуот анжуманида.\nУнга кўра, қонунбузарликлар аниқланган тақдирда йирик солиқ тўловчиларга ёзма тушунтиришлар бериш ҳуқуқи берилади ва бундай қоидабузарликлар тўғрисида хабардор қилинади. Таклиф этилаётган тушунтиришга рози бўлмаган тақдирдагина давлат даромадлари органи асослантирилган қарор қабул қилади ва аниқланган ҳуқуқбузарликлар тўғрисидаги масала юзасидан солиқ текшируви тайинлайди.\n«2021-йилда йирик солиқ тўловчилар мониторингини оптималлаштириш мақсадида энг катта таваккалга эга бўлган йирик солиқ тўловчиларнинг мақсадли гуруҳлари аниқланди. Масалан, солиқ мониторинги доирасида 17 та талаб белгиланди. Натижада солиқ тушумлари 42,3 млрд тенгени ташкил этди. Бу ўтган йилга нисбатан 35,5 млрд тенгега кўпдир. Aйни пайтда қўмита фискал маъмуриятни рақамлаштириш бўйича катта иш олиб бормоқда. Солиқ назорати юритишни саралаш учун асос сунъий интеллект ёрдамида яратилган таваккалларни баҳолаш тизими таҳлили бўлади», — деди Aнуар Сулейменов.


- Дек 12, 2019\nЯкунига етиб бораётган 2019 йил мамлакатимизда барча йўналишларда бўлгани каби диний-маърифий соҳада ҳам янгиликлар, ўзгаришлар ва ислоҳотларга бой бўлди. Жаҳолатга қарши маърифат билан курашиш, ислом маърифатини кенг тараннум этиш, аждодларимизнинг маънавий меросини янада чуқур ўрганиш йўлида муҳтарам Юртбошимиз бошчилигида жуда кўплаб эзгу ташаббуслар, хайрли лойиҳалар амалга оширилди.\nБу ишлар негизида Ўзбекистон мусулмонлари идораси тизимидаги имом-хатиблар томонидан дин равнақи, халқ фаровонлиги, ижтимоий-маънавий муҳит барқарорлигини таъминлаш борасида олиб борилаётган саъй-ҳаракатлар алоҳида аҳамият касб этади.\nИмом-хатиб дин тарғиботчиси, шариат пешвоси ҳисобланади. Шу билан бирга у жамиятдаги ислоҳотларнинг фаол иштирокчисига айланган. Динимиз софлигини асраш, халқимизга зиё ва маърифат тарқатиш, тинч ва осуда дамларимизга шукроналик ҳисси билан яшашга ундаш айни диний соҳа ходимларининг хизматларидир.\nЎзбекистон мусулмонлари идораси томонидан масжидларда фаолият юритаётган имом-хатиб ва имом ноиблари ўртасида ҳар йили анъанавий тарзда “Энг маърифатли имом” кўрик танлови ўтказилиб келинади.\nТанловнинг мақсади бугунги талабларга жавоб берадиган, кучли илмий салоҳиятга эга, ташаббускор, илғор фикрли, замонавий ахборот технологияларидан етарлича фойдалана оладиган ва кенг халқ оммасига ўз фикрини етказиш қобилиятига эга бўлган энг иқтидорли, фаол имомларни аниқлаш ва қўллаб-қувватлашдир.\nТанлов уч босқичда: туман-шаҳар, вилоят ва Республика миқёсида ўтказилади. Бундан аввал жойларда танловнинг туман-шаҳар ва вилоят босқичлари ўтказилганлиги ҳақида хабар берган эдик.\nШу йилнинг 12 декабрь куни пойтахтимиздаги “Шайх Муҳаммад Содиқ Муҳаммад Юсуф” мажумасида танловнинг ҳал қилувчи - Республика босқичи ўтказилди. Унда Қорақалпоғистон Республикаси, Тошкент шаҳри ва вилоят босқичи ғолиблари иштирок этдилар.\nТадбир Қуръони карим тиловати билан очилди. Сўнгра Ўзбекистон мусулмонлари идораси раиси ўринбосари Иброҳим домла Иномов иштирокчиларга муваффақият тиладилар.\nИштирокчилар Қуръони карим қироати ва тафсири, Ақоид, Фиқҳ илми, ижтимоий-маънавий йўналишдаги саволларга жавоб бердилар. Шунингдек, йил давомида амалга оширган ишлари, ОАВдаги иштироки, тарғибот тадбирлари бўйича тақдимот қилдилар.\nҲакамлар ҳайъати иштирокчиларни белгиланган тизимда баҳолаб бордилар. Якуний натижаларга кўра қуйидаги иштирокчилар юқори ўринларни қўлга киритдилар:\n1-ўринга Тошкент шаҳри “Доруссалом” жоме масжиди имом-хатиби. Муҳаммадраҳим Абдуқодиров;\n2-ўринга Тошкент вилояти “Абдулқодир Махсум” жоме масжиди имом-хатиби Абдулбосит Нусратуллаев;\n3-ўринга Фарғона вилояти “Саид Жалолхон тўра” жоме масжидид имом-хатиби Юнусхон Мамарасулов ва Хоразм вилояти “Мискин бобо” жоме масжиди имом хатиби Қўзибой Машарипов муносиб кўрилди.\nШунингдек, танловга ҳамоҳанг равишда йил давомида фаол хизмат кўрсатган, фидоий ва ўз ишида намуна кўрсатган имомлар қуйидаги йўналишларда тақдирландилар:\n“Энг кўп обуна уюштирган имом” – Андижон вилояти Асака тумани “Холид ибн Валид” жоме масжиди имом-хатиби Парпиев Шаҳобиддин;\n“Энг кўп мақола чоп этган имом” – Тошкент вилояти “Собиржон ота” жоме масжиди имом-хатиби Эрназапов Суннатуллоҳ;\n“Энг обод масжид” – Жиззах вилояти Жиззах шаҳри “Хўжа Нуриддин ҳожи” жоме масжиди;\n“Энг интизомли имом” – Навоий вилояти “Оқтош” жоме масжиди имом-хатиби Эргашев Дилшод;\n“Энг фаол имом” – Қашқадарё вилояти Шаҳрисабз тумани “Ҳазрати Имом” жоме масжиди имом-хатиби Мухторов Фазлиддинга насиб этди.\nҒолиб ва совриндорлар танловнинг махсус дипломи ва статуеткалари, “Вақф” хайрия жамоат фонди томонидан қимматбаҳо совғалар ҳамда пул мукофотлари билан тақдирландилар.\n964 марта ўқилди\nДругие материалы в этой категории: « ТАЪЗИЯ\tЙил танлови давом этмоқда: Диний идора 1800 овоз билан етакчилар қаторида! »


Улуғбек Тожибаевич: «Учувчи бўлишни истаган ёшлар унинг машаққатларига тайёр туришлари керак» / Ўзбекистон янгиликлари, энг сўнгги хабарлар\nМулоҳаза 0 Шархлар 1176 кўрилди\nУлуғбек Тожибаевич: «Учувчи бўлишни истаган ёшлар унинг машаққатларига тайёр туришлари керак»\nмар 24 / 2019\nУчувчилик касбига бўлган илк ҳавас\nМен Ишмахамедов Улуғбек Тожибаевич 1979 йилда Тошкент шаҳрида туғилганман. Оилада тонгич фарзандман, тўртта синглим бор. Отам учувчи бўлган, ҳозирги кунда нафақада. Мактабда ўкиб юрган пайтларимда дадамнинг ишга учувчи формасини кийиб кетаётганлигини кўриб, “катта бўлсам, мен ҳам учувчи бўламан”, дея ҳавас қилардим.\nТошкентдаги 70-ўрта мактабни тамомлагач, 1996 йил учувчилар тайёрлаш билим юртига ҳужжатларимни топширдим. Аммо ўша йили мен билим юртига киролмаганман ва вақтинчалик бошқа таёргарлик курсларда ўқиганман. Шунга қарамай, учувчиликка бўлган қизиқиш мени 1997 йилда яна бир бор омадимни синаб кўришга ундади. Шу йили мен Ульяновск номли фуқаролик авиация билим юртига ўқишга кириб, у ерда 5 йил ўқидим. Ўқиш аввалига менга анча қийин бўлди. Чунки мен ўзбек тили мактабини тамомлаганман. У ерда эса ўқиш рус тилида бўлиб, махсус фанлардаги терминлар асосан қийинчилик туғдирарди. Буни енгиш учун мен кўпроқ дарс қилиб, ўз устимда ишлардим. Иккинчи курсга ўтиб, ўқиш мен учун анча енгиллашди ва учинчи курсдаги таълим мен учун умуман қийинчилик туғдирмади. Айнан учинчи курсда бизда амалиёт ва илк парвозлар бошланди.\nИлк парвоз қилган самолётим бу — ЯК-18 Т бўлиб, у бир моторлик ўқув-машқ самолёти эди. Кейинчалик, тўртинчи курсда биз ЯК-40 самолётини ўргана бошладик. Шундай қилиб, 2002 йилда билим юртини аъло баҳога тамомладим. Шу йили Тошкентга келиб, "ЎЗБЕКИСТАН ҲАВО ЙЎЛЛАРИ" миллий авиакомпаниясида, ЯК-40 самолётида иккинчи учувчи бўлиб фаолият юрита бошладим.\nОрадан кўп вақт ўтмай 2004 йилда мен Британияда ишлаб чиқарилган RJ-85 самолётига ўқидим. Бу самолётда 2010 йилгача парвоз қилдим. 2010 да давлатимиз ташаббуси билан AIRBUS концернида ишлаб чиқарилган А320 русумли самолёт сотиб олина бошланди. Шу йили бизларни Франциянинг Тулуза шаҳрига ўқишга юборишди. У ерни ўқишни тамомлагач, мен иккинчи учувчи сифатида ушбу А320 самолётини бошқардим.\n2013 йилда эса А320 самолётининг капитани этиб тайинландим. 2016 йилда авиакомпаниямизга давлатимиз томонидан BOEING компаниясининг BOEING 787 DREAM LINER самолёти сотиб олинди. Сўнг ушбу самолётни ўқиш учун Шанхай шаҳрининг Боинг ўқув марказига бордик. Ҳозирги кунда мазкур самолётнинг капитани сифатида парвоз қилиб келяпман.\nBOEING 787 DREAM LINER ҳозирги, охирги техник кўрсаткичларга эга бўлиб, уни яратишда энг сўнгги технологиялар қўлланилган. Мазкур самолётда йўловчилар ва учувчилар учун қулайликлар жуда ҳам кўп. Самолёт анча узоқ масофаларга учишга мўлжалланган бўлиб, унда йўловчилар толиқмасдан ўз манзилларига етиб борадилар.\nBOEING 787 DREAM LINER самолёти билан ТОШКЕНТ-НЬЮ-ЙОРК йўналишидаги узлуксиз парвоз орқали йўловчилар тўғридан тўғри НЬЮ-ЙОРК шаҳрига тахминан 13 соат давомида учиб борадилар. Ҳозирга келиб, шундай парвозлар ҳафтасига 3 марта бажарилмоқда. Бундай парвозлар авиакомпаниямиз тарихида ҳали бўлмаган. 2019 йили шу самолётдан яна иккитаси авиакомпаниямизга олиб келинади. Яқинда давлатимиз томонидан яна А320 самолётининг янги A320 NEO модели сотиб олинди. Яна авиапарк кенгайиши ҳам давом этмоқда.\nИлк бошқарувдаги қўрқув: “Қўрқув ҳиссини йўқотган пилот пилот эмас”\nИлк бор ЯК-18Т самолётида учганимда тўғрисини айтсам, менда бир оз қўрқув бўлган. Чунки биринчи бор бошқарувда ўтирганим учун, майдонига чиққач қаттиқ ҳаяжон босган ва тезлик олиб, ердан узилган пайтда юрагим худди аттракционда бўладигандек дуккиллаб урган.\nЕрдан узоқлашган сари мендаги ҳаяжон ортиб борарди. Шунда мендан устозим қўрқдингми, деб сўраган. Мен “ҳа, сал қўрқдим” десам, устозим “қўрқув ҳиссини йўқотган пилот пилот эмас” деган...\n"Авиацияда камчиликлар бўлиши мумкин эмас!"\nКасбим давомида камчилик ва хатоликларга йўл қўймасликка ҳаракат қиламан. Чунки ҳар бир йўл қўйилган кичик хато катта муаммога айланади. Шу боис, рус миллатига мансуб учувчилар орасида "Авиацияда камчиликлар бўлиши мумкин эмас!" дея айтилган гап бежизга эмас.\nАсосий вақтим сафарда ўтади. Шунинг учун бўш вақтим топилганда асосан уни оила азоларимга ажратаман. Фарзандларимни ўзим мактабга, боғчага олиб бориб қўяман, дарсларни улар билан биргаликда таёрлаймиз, оилавий дам олиш масканларига борамиз. Ҳар бир парвоз ўзгача бўлиб, бундай вақтларда турли эсда қоларли воқеалар ҳам содир бўлиб туради.\nБир гал 320 самолётида Тошкент-Баку йуналишида қизиқ воқеа юз берган. Самолёт Баку аэропортига келиб қўнгач, "Бизнинг самолётимиз Баку шаҳрининг аэропортига келиб қўнди" дейилган эълондан сўнг, бир аёл ўрнидан туриб “Қанақа Баку, Домодедово Москва” деб юборган. Маълум бўлишича, у Москвага кетаётган бўлган...\n“Ҳамма тундаги ширин уйқудалигида, биз самода, хизмат сафарида бўламиз”\nҲар бир касбнинг ўзига яраша машаққатлари бўлгани каби, албатта учувчилик касбининг ҳам ўзига яраша қийинчиликлари бор. Масалан ҳамма тундаги ширин уйқудалигида, биз самода, хизмат сафарида бўламиз. Парвоз давомида турли ноқулай об-ҳаво шароитларига дуч келамиз. Ёки баъзида техник носозликлар ҳам содир бўлиб туради, айрим ҳолларда эса йўловчиларнинг тўсатдан соғлиги ёмонлашиб қолади. Шунинг учун парвоз вақтида учувчиларнинг масъулияти жуда катта. Учувчи йўловчиларни ўз манзилларига соғ-саломат етказиб қўйиши керак.\nШу касбни танламоқчи бўлган ёшлар, аввало ана шу масъулиятли вазифаларга руҳан тайёр бўлишлари керак. Қолаверса, бу соҳани эгаллагач, у билан оғлиқ ҳар бир ишга жиддий ёндашиш керак. Аниқ фанлар, физика ва математикани яхши ўзлаштириш лозим. Чунки авиация конунларининг ҳаммаси физика қонунларидан келиб чиқади. Шунингдек, ҳозирги кунда инглиз тилига катта этибор бериляпти. Бизнинг касбда бу тилни ўзлаштириш кераклиги асосий ўринда туради.\nМоҳичеҳра Эшмирзаева ёзиб олди


Ақтўбедаги терактларнинг яна бир иштирокчиси қўлга олинди\n10:47 / 08.06.2016\nҚозоғистон полицияси 5 июнь куни Ақтўбедаги терактларда иштирок этишда гумон қилинган яна бир шахсни қўлга олди. Бу ҳақда РИА Новости Қозоғистон ИИВ матбуот хизмати бошлиғи Алмасбек Садубаевга асосланиб хабар тарқатган.\nБугун эрталаб соат 6да Хобда посёлкасида яна бир жиноятчи қўлга олинди. Қолган 6 жиноятчини қидириш ишлари давом этмоқда", деган Садубаев.\nУ шунингдек, махсус хизматлар вакиллари жиноятчиларни қидириш жараёнида тегишли меъёрларга амал қилган ҳолда ва Ақтўбе аҳолиси хавфсизлигини эътиборга олиб ҳаракатланмоқда.\nСадубаевнинг қўшимча қилишича, республика бўйлаб айни вақтда тинчлик ҳукм сурмоқда.\nҚозоғистон прокуратураси Ақтўбедаги ҳужумдан кейин 20дан ортиқ жиноий иш очилгани ҳақида маълум қилган.\nБундан олдинроқ, полиция Ақтўбе шаҳрида 5 ва 6 июнда ўта оғир жиноятларни содир этганлиги учун Ақтўбе шаҳрида яшовчи Дмитрий Танатаров, Актюбинск вилояти фуқаролари Арсен Танатаров, Айдос Жубанов, Алибек Акпанбетов, Айдар Башимов ва Арман Айтуган, шунингдек, Қизилўрда вилоятида яшовчи Бакит Куанишбаев ва Оқмола вилояти фуқароси Нурлан Сеилов қидирилаётгани ҳақида хабар берилганди.\nҚидирувдагиларнинг энг кичиги 25 ёшда, каттаси эса 31 ёшга тўлиш арафасида экани қайд этилган.\nАйни вақтгача ўтказилган аксилтеррор амалиётлар натижасида 13 жангари ўлдирилган. Қўлга олинганлар сони 10 нафар.\nАқтўбедаги терактлар қурбонлари сони 7 кишига етган. Қозоғистон президенти Нурсултон Назарбоев топшириғига кўра, қурбонларнинг оилаларига 1 миллион тенгедан берилади.


BMW янги купе чиқариши тасдиқланди\n19:22 / 11.05.2017\nBMW компанияси 8-Series янги купеси пайдо бўлишини тасдиқлади. Модель прототипи 26 май куни Concorso dʼEleganza Villa dʼEste кўргазмасида намойиш этилади. Бу ҳақда ишлаб чиқарувчи акциядорлари йиғилиши доирасида марка директорлар кенгаши раиси Харальд Крюгер маълум қилди.\nУнинг сўзларига кўра, янги «саккизталик» «ҳақиқий ҳашаматли спорткупе» бўлади, шу билан бирга, бўлажак автомобиль ҳақида ҳеч қандай тафсилотлар келтирилмаган. Шуниси маълумки, бундай машина серияда 2018 йилда пайдо бўлади.\nАввалроқ ишлаб чиқарувчи 8-Series оиласи учун бир неча савдо маркаларини рўйхатдан ўтказди. Модель 7-Series седани каби шассида қурилади. Нусхалар орасида нафақат икки эшикли купе, балки купесифат седан ва кабриолет ҳам бўлади.\nНорасмий маълумотларга кўра, барча бўлажак «саккизталик»лар М-вариантда тўрт литрли V8 моторига эга бўлади, от кучи эса – 600 га тенг. Машиналар соатига юз километр тезликка тўрт сонияда чиқиши мумкин.


Ғазо давлати лойиҳаси ҳокимлар тил бириктируви ва хўжайинлари орзуси ўртасида | Najot.org\n17.03.2018 Нажот 0 коментариев Аср келишуви,Трамп,Яҳуд вужуди\nУстоз Холид Абдуллоҳ қаламига мансуб\n«Аср келишуви» эълон қилингандан бери Америка минтақа лойиҳасини ҳамёнида яшириб келмоқда. Афтидан Америка аср келишувини ҳали ҳам ойдинлаштириб олмаган кўринади. Шунинг учун сиёсат салонлари, ахборот станциялари ва сиёсий мутахассислар башоратини тақдим қиляпти. Америка минтақавий келишув деб даъво қилаётган аср келишуви бошланишида Трамп Қуддусни Яҳуд вужудига пойтахт бўлишини эътироф этди ва йил бошида Америка элчихонасини у ерга кўчириш мақсади борлигини айтди. Лекин афтидан бу келишув таркибида чигал масалалар кўп бўлиб, (Ғазо давлати лойиҳаси) шулар жумласидандир. Шунингдек бу келишув турли ноаниқлик ва башоратлар билан тўла.\nЛекин Америка маъмурияти уни очиқ минтақавий келишув орқали ижро қилинадиган лойиҳа сифатида таклиф қилмоқда. (Ғазо давлати лойиҳаси) номли сохта лойиҳага кўра, Ғазо секторида Фаластин давлати қурилади ва унга Мисрнинг Синай ерларидан қўшиб берилади. Лекин бунинг эвазига яҳуд вужудига Ғарбий Қирғоқнинг 62 % майдонини ўз ичига оладиган «ж» номли минтақа қўшиб берилади. Яҳуд вужуди бу билан Фаластиннинг 90 % ерига эгалик қилиш ҳуқуқини қўлга киритади. Миср эса Синайнинг айрим майдонидан воз кечади, бунинг эвазига яҳуд вужуди унга Нақб саҳросининг бир қисмини беради. Бу лойиҳага кўра, яна Миср Фаластин аҳли учун Рафах ва Шайх Зувайд шаҳарларидан воз кечади, шунда Ғазо Ариш чегарасигача кенгаяди. Бундан ташқари, яҳудийлар Мисрга Эфиопиядаги Наҳза тўғони қурилиши туфайли пайдо бўлган сув танқислигини қоплайдиган сувни чучуклаштирувчи корхоналар қуришда ёрдам беради. Яҳуд вужуди армияси радиоси сиёсий мухбири яҳуд газеталарининг бирида шундай дейди: (Сисий Синай шимолида Ғазони ўз ичига олувчи Фаластин давлатини тиклаш режасини Нетаньяхуга тақдим этган).\n«Яҳудийлар уйи» партияси етакчиси – Сисий ва Шабак хавфсизлик идораси собиқ раиси ҳамда собиқ илм фан ва технология вазири Яаков Перилар таклифи ҳақидаги ҳисоботда келган нарсани тасдиқлади. Яаков Пери унда: (Сисий саҳоватли таклифи билан бизни лол қолдирди), дейди. Атом энергияси вазири буни шарҳлар экан: (Синайдан фаластинликлар учун ер бериш, Фаластин давлатини тиклаш, Ғарбий Қирғоқдаги шаҳарлар мустақил бошқарувга эга бўлиши ва бунинг эвазига фаластинликлар (Исроил)ни 1967 йилдаги чегаралардан чиқиб кетиши ҳақидаги талабларидан воз кечиши қиёмат белгиларидан биридир) дейди.\nУ ҳақида айрим хабарлар пайдо бўлаётган Ғазо давлати лойиҳаси эскию янги тил бириктирувлар орқали амалга ошмоқда. Американинг малайлари бўлмиш Абдунносир ва Садатлар шу лойиҳани таклиф қилишган эди. Мурсий даврида лойиҳа ҳақидаги баҳс яна ўртага чиқди, ҳозир эса яҳудийларнинг минтақадаги чўқинтирилган отаси бўлмиш Сисий шу таклиф билан чиқди. Сисий Америка атаётган икки давлат тиклаш ечимини қўллаб-қувватлаяпти. Лекин бу давлат 1967 йилдаги чегаралар бўйича тикланмайди.\nАфтидан номи исломий айрим ҳаракатлар етакчилари уюштираётган сўзлашув, учрашув ва зиёратлар ушбу давлат ҳақида бўлмоқда. 2016 йил 21 феврал Ақаба шаҳрида Иордания қироли, Нетаньяху ва Американинг ўша пайтдаги ташқи ишлар вазири Жон Керри ўртасида ўтган учрашувда ҳам Фаластин масаласи ечими янгича шаклда муҳокама қилинган эди. Обама ўшанда бу оғриқли чекиниш бўлаётгани ва унинг юкини Миср ва Иорданияга ташлаб қўймай, барча биргаликда кўтариши кераклиги ҳақида гапирган эди. Маҳмуд Аббос Муҳаммад Мурсий билан учрашгани ва Мурсий Фаластин масаласини узил-кесил ҳал қилиш учун Синайдан 1000 кв. км. ер бериши ҳақида таклиф қилгани, лекин Аббос рози бўлмагани ҳақида очиқлаган эди.\nЯҳуд вужуди ташкил топгандан бери ўз кучи билан эмас, балки минтақа ҳокимлари билан тил бириктирган ҳолда ҳаракат қилади. У Америка каби халқаро таянчга ва регионал таянчга эга бўлмаса, Фаластин масаласи ечими асло давом этмаслигини билади. Шунингдек у минтақа ҳокимлари кўрсатаётган қаршилик фақат маҳаллий қийматгагина эга эканини ҳам билади. Масалан, Иордания хусусан иқтисод борасидаги инқирозини Қуддус масаласидаги қатъиятидан деб даъво қилади. Гўё Иордания Қуддус масаласидан олдин Скандинавия давлатлари қаторида бўлган. Дамашқ жаллоди ва унинг малайлари эса тинмай қаршилик ҳақида жар солишади ва шу қаршиликни ҳужжат қилиб, одамларни ўлдирмоқда, номусларни топтамоқда. Ким ўзгартириш ҳақида гап очса, уларнинг наздида қаршилик давлатларига (яҳудийларга қарши курашувчи давлатларга) душман ва яҳудийларга малай. Ваҳоланки унга хиёнат борасидаги ирсият ДНК орқали ўтган. Сисий эса кимлиги маълум, баъзида уни ростдан ҳам Миср президентими деб ўйланиб қоласан. Чунки агар у Ликуд партиясидан номзод бўлса Нетаньяхудан кўп овоз олади.\nБу ҳокимлар бирор кун ҳам Америкага қарши бўлган эмас, худди уларнинг оталари Британия ва яҳуд вужудига қарши бўлмаганидек. Чунки Британия бундан бир аср олдин аср келишуви ва Ғазо давлати лойиҳасидан ҳам хатарлироқ ишга қўл урган пайтда бу ҳокимларнинг оталари у билан келишди ва ҳатто Умматни парчалаш ва тақсимлаш борасида у билан тил бириктиришди. Лекин турли лойиҳалар соҳиби бўлмиш Америка бугун Умматни йўлда тўсиқ бўлиб турганини билди. Бошқача айтганда, Уммат ечимга кўнмаётганини билди. Америка учун ҳокимлар ҳеч ким эмас, агар улар қаршилик қилиб баҳс мунозарага киришсалар уларга ечимни мажбур юклаб қўяди. Лекин Америка бу ечимни одамлар қабул қилишини ҳамда бу ечимнинг ўзига хос жарчилари, матбуоти ва сиёсий доираси бўлишини хоҳлаяпти.\nЭҳтимол Ғазо давлати ҳақида чиққан хабарлар ўйининг бошланишидир. Чунки Синай аҳолисини тозалаш ва уйларидан кўчириш… Ҳамас ҳаракатининг сиёсий бўлими раиси ва айрим етакчилари Мисрга келиб Миср разведка идораси раиси билан ҳамда Дахлон ва Машҳаравийлар билан учрашиши… Тиллерсон минтақага ташриф буюриб, оғир музокаралар ўтказиши ва келажакда Иордания режимига миллиард доллар ёрдам қилиши ҳақида ваъда бериши… буларнинг барчаси Ғазо давлати лойиҳасига бевосита алоқаси бор. Шунингдек бу ишлар Америка маъмуриятининг ютуғи йўлида амалга оширилмоқда. Эҳтимол Ғазога босим берилиши Ҳамаснинг чекинишини оқлаш учундир, чунки Ҳамас бундай ўйинларнинг моҳир устаси бўлиб, бу борада раъйи омни пайдо қила олади. Иордания режими эса Фаластин масаласи юкини ёлғиз ўзи кўтара олмаслиги ва Иордания халқи ҳам бу ишни қила олмаслиги ҳақида бир неча марта айтган. Иордания режими бу билан лоқайдлиги ва чекинишини оқламоқчи бўлади. Аммо яҳудийларнинг чўқинтирилган отаси бўлмиш Сисий эса Ислом ва мусулмонлардан бошқа муаммоси йўқ. Шунинг учун яҳудийлар: (Сисий Аллоҳнинг осмондан яҳудийларга юборган ҳадясидир), деб тўғри айтишган.\nДемак, Америка аср келишуви ва Ғазо давлати лойиҳаси ечимини аввал одамларга сингдириши ва бу ҳақда уларда қаноат ҳосил қилдириши лозимлигини яхши билади. Шунингдек, одамлар сиёсат ва унинг лойиҳаларини ортга улоқтириб, фақат ейиш ва ичиш билан овора бўлиб қолгунларича уларга яшаш ва озиқ-овқат борасида босим бериш орқали бу нарсага эришишини яхши билади. Шунинг учун Америка куч билан эришиб бўлмайдиган нарсага кучдан каттароқ нарса билан эришилади деган мақолга таянмоқда. Бошқача айтганда, лойиҳасини ўтказиш учун қашшоқлаштириш ва оч қўйиш қуролини ишга солмоқчи. Лекин Америка хомхаёллик қиляпти, чунки Уммат унинг режимлари каби малай эмас. Балки Уммат Ислом пайдо қилган фикр ва туйғулар билан яшамоқда. Шунингдек у яҳуд вужудини илдизи билан қўпориб ташлаш лозим бўлган ёт унсур деб билади. Ҳукмдорлар билан яҳудийлар ўртасидаги ҳар қандай иттифоқ тўғрисида референдум ўтказилгудек бўлса, унга фақат ҳукмдорларгина ва айрим бундан манфаатдор кишиларгина қатнашади.\nШунинг учун Американинг яҳуд вужудини Уммат жисмига ўрнатиш борасидаги орзуси пуч хаёлдир. Умматнинг сукут сақлаб туриши эса хиёнат ёки қўрқоқлигидан эмас, балки унинг заифлигидандир. Агар у султонини қайта тикласа – Албатта бу Аллоҳ хоҳласа жуда яқин – яҳуд вужуди ва унинг ортидаги Американи илдизи билан қўпориб ташлайди.\n﴿إِنَّهُمْ يَرَوْنَهُ بَعِيدًا * وَنَرَاهُ قَرِيبًا﴾\n«Улар у (Кун)ни узоқ деб билурлар, Биз эса унинг яқинлигини билурмиз!» [Маориж 6-7]\n← Оппортунистларнинг ўз тахтларини мустаҳкамлаш воситаси Аллоҳнинг аҳкомларига журъат қилишдир\nМуқаллид ва муттабе ҳақидаги саволга жавоб →\nОппортунистларнинг ўз тахтларини мустаҳкамлаш воситаси Аллоҳнинг аҳкомларига журъат қилишдир\nبِسْمِ اللهِ الرَّحْمٰنِ الرَّحِيم Роя газетаси: Оппортунистларнинг ўз тахтларини мустаҳкамлаш...


«Шарқи озод» - иқтидорли мажмуа - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 15 Март 2018\tКӯришлар: 875\n- Муҳтарам Қурбонали Бобожон, дастлаб муштарийларимизга "Шарқи озод" нашриёти ҳақида маълумот берсангиз?\n- Айни пайтда, "Шарқи озод" нашриётида Ҳукумат ва парламент газеталари, журналлар, брошюралар, турли китоблар, шаҳодатнома ва қатъий ҳисобот варақалари, бланка-ю плакатлар, тақвимлар нашр этилади ва бошқа соҳавий буюртмалар қабул қилинади…\n"Шарқи озод" мажмуаси 14 қаватли маъмурий, 3 қаватли ишлаб чиқариш ва бошқа ёрдамчи биноларни ўз ичига олган. Умумий майдони 3,7 гектарни ташкил этади. Нашриёт қурилиши 1981 йилда, янги тайинланган директор Воҳид Абдуллоевич Иброҳимов (руҳи шод бўлсин) раҳбарлигида бошланиб, унинг биринчи босқичи (ишлаб чиқариш биноси) 1985 йилда фойдаланишга топширилган. Ўша вақтдан нашриёт газета-ю журналлар, полиграфик маҳсулотлар ва юмшоқ муқовали китобларни чоп этишни бошлаган.\nМажмуанинг иккинчи - (маъмурий) биноси 1992 йилда фойдаланишга топширилди. Марказлаштирилган маблағлаштириш Шўролар Иттифоқи Коммунистик Партияси Марказий Комитети томонидан амалга оширилгани ва Шўролар Иттифоқининг барҳам топиши сабабли, мазкур иншоот қурилиши тўхтатилди. Қайд этиш жоизки, режанинг умумий ҳисобидан 22 фоизи, яъни 15 миллион 890 минг Шўролар валютаси миқдорига тенг ишлар бажарилмай қолинди.\nШўролар Иттифоқининг барҳам топиши билан маҳсулотлар ишлаб чиқариш ҳажми пасайди. Газеталар (марказий, рус тилидаги газеталар) тиражи камайиши чоп этилиш ҳажмининг 1992 йилдан бошлаб, бир ойда 30 миллиондан 3 миллионга тушиб қолишига сабаб бўлди…\n- Нашриёт фаолияти қайси даврдан бошлаб яхшиланди?\n- Нашриёт фаолиятининг ривожланишида Тожикистон Республикаси Ҳукуматининг 2003 йил 13 майдаги "Ҳужжатлар ҳамда ҳисобга олиш ва қатъий ҳисобот варақаларини ишлаб чиқаришни ташкил этиш борасидаги тадбирлар тўғрисида"ги 222-қарори катта рол ўйнади.\nҲужжатлар ҳамда ҳисобга олиш ва қатъий ҳисобот варақаларини чоп этишни ташкил этиш борасидаги тадбирларни амалга татбиқ этиш йўлида "Шарқи озод" нашриёти махсус маҳсулотларни ишлаб чиқаришга вазифадор этилди. Натижада, маблағ ҳисобидан чоп ва чоп маҳсулотлари ҳажми бир неча бараварга ошди. Бу эса, бир неча техник муаммоларнинг ўз ечимини топишига ёрдам берди.\n- Ҳозирги кунда ишлаб чиқариш ишлари қай ҳолатда?\n- Айни пайтда, нашриётда 5та асосий: компютерлик, рангли, газета, брошюра чоп этишга ихтисослашган махсус цехлар фаолият юритмоқда. Ходимлар сони жорий йилнинг 1 март ҳолатига кўра, 172 нафарни ташкил этиб, улардан 22 фоизи мутахассислардир.\nБўлим ва цехларни соҳанинг етук мутахассислари бошқаришади. Цехлар хорижда ишлаб чиқарилган чоп ускуналари билан жиҳозланган…\n- Нашриёт охирги беш-ўн йилда янги чоп ускуналарини сотиб олганми?\n- 2010 йилдан буён, чоп маҳсулотлари ва махсус буюртмалар, биринчи навбатда, қатъий ҳисобот варақаларининг сифатини яхшилаш мақсадида, "ХАМАДА" рангли офсет, бошқарув дастурига эга QZYK-1300 кесиш, TYMB-650AЮ, КС елимлаш, ПП пневматик пресс, рақамлаш, СТР замонавий қолиплаш, 3та жамланма замонавий компютер ва бошқа ускуналарни сотиб олдик.\n- Ҳукумат газеталарини чоп этиш ҳолати қандай?\n- Нашриёт 33 йилдан буён, барча чоп ускуналари ёрдамида ишчилар ва полиграфия мутахассислари оммавий ахборот воситалари хизматида. Доимий, кенг қамровли ва қулай хизмат кўрсатиш иқтидори билан нашриёт чоп маҳсулотларини ишлаб чиқариш бўйича республика миқёсида ўзига хос мавқега эга. Ҳукумат ва хусусий газета-журналларнинг аксарияти, жумладан, "Жумҳурият" (бир ҳафтада беш марта), "Садои мардум" (3 марта), "Народная газета" (2 марта), "Халқ овози" (2 марта), "Минбари халқ", "Адабиёт ва санъат", "Жавонони Тожикистон", "Божу хирож", "Бадахшон", "Мароми пойтахт", "СССР", "Чархи гардун", "Дайджест пресс", "Авиценна", "Фурўғи Фирдавсий", "Сомон" ва бошқалар бир, икки бўёқда ҳамда рангли чоп этилади.\n- Охирги йилларда нашриётни ободонлаштириш ва атрофини кўкаламзорлаштириш борасида бир талай ишлар амалга оширилаётганининг гувоҳи бўлмоқдамиз…\n- Ҳа, нашриёт оғир иқтисодий вазиятга қарамай, ўз миссиясини сақлаб қолиб, мамлакат полиграфия бозоридаги ўрнини йўқотмай келмоқда. Бу даврда Тинчлик ва миллий бирлик асосчиси - Миллат пешвоси, Тожикистон Республикаси Президенти муҳтарам Эмомали Раҳмоннинг қўллаб-қувватлашида нашриётнинг ишлаб чиқариш биноси томи 350 минг сомоний маблағ эвазига таъмирдан чиқарилди.\n2017 йилда маъмурий бино кўриниши 48 минг сомоний миқдоридаги маблағ эвазига таъмирланди. Таъкидлаш ўринлики, жорий йил аввалида, биринчи марта корхона тарихида нашриёт номи маъмурий бино тепасига ёруғлик таратувчи катта ҳарфлар билан қайд этилди. Шунингдек, бу даврда маъмурий бинонинг ички қисми ҳам жорий таъмирдан чиқарилди.\n- Ишчилар учун қандай қулайликлар яратилган?\n- Ишчиларимизни иқтисодий қўллаб-қувватлаш мақсадида, 2011 йили маошлар 25 фоизга кўтарилди. Ишига қараб ойлик оладиган ходимлар маоши 700дан 1200 сомонийгачани ташкил этади…\nХодимлар саломатлигини таъминлаш ва уларга биринчи тиббий ёрдам кўрсатиш учун нашриёт томонидан ҳар ойда муайян миқдорда маблағ ажратилади. Барча ходимлар нашриёт ҳисобидан тиббий кўрикдан ўтказилади. Ҳар йили июн-июл ойлари бошидан ходимлар навбат билан санаторийларга юборилади.\nЎтган йиллар давомида қатор ишлар амалга оширилди. Натижада, чоп маҳсулотларининг сифати яхшиланди. Шу боисдан ҳам, буюртмачилар, масъуллар ва вазирлигу идора, газета-журналлар раҳбарлари буюртма-чоп учун нашриётимизга кўпроқ эътибор қаратмоқдалар…\nКорхонада бунёдкорлик ишлари давом этмоқда. Гувоҳи бўлганингиздек, охирги уч-тўрт йилда нашриёт ҳовлисида мевали дарахтлар боғи яратилди. Жорий йилда барча дарахтлар мевага киради. Насиб этса, олма, ўрик, шафтоли, тут, гилос ва бошқа дарахтларнинг ширин-шакар мевалари ўзимиздан чиқади.\n- Мазмунли суҳбатингиз учун миннатдормиз.\nСуҳбатдош Умар АЛИ.\n«Жумҳурият» газетаси Бош муҳаррири Қурбонали Раҳмонзода: - ЖУРНАЛИСТИКАМИЗ МУТАХАССИСЛАРГА ЭҲТИЁЖ СЕЗАДИ\nЖурналист суҳбатдошидан сўраса: -Оилада фарзанд муҳимми ё эркак?\nЖурналист деса: -Устоз Мунавваров устоздирлар.\nЖурналист Ошиқлар байрамида Ҳасани Ҳайдару Ноҳиди Зайналпурга совға бериб, таъкидласа: -Бошқа кечикиб, бизни шарманда қилманг.\nЖурналист интернационалист байналминал жангчини интернационализмдан фарқ қилолмаса.\nЖурналист 110 яшар кампирдан сўраса: -Ҳаётда бирор хатога йўл қўйганмисиз?\nЖурналист: -Бизнинг мустақил кўрсатувимиз мустақил тақдим этилади,- деса.\nВа ниҳоят, матбуот саҳифасида: «221 сантиметрдан паст аёллар пакана ҳисобланади» деган сатрни ўқисак, журналистикамизнинг соҳа мутахассисларига эҳтиёжи яққол сезилади...\nМустақилликнинг дастлабки йилларида жамиятимизда шу қадар муаммолар кўп эдики, журналистика соҳаси, унинг тараққий этиши, келажак тақдири ҳеч кимнинг хаёлига ҳам келмасди. Ва натижа шу бўлдики: -Тожикистоннинг энг яхши журналисти номини айтинг? - деган савол ҳанузгача очиқ қолмоқда.\nШу сабабдан, менинг фикримча, тўртинчи ҳокимият ҳам деб аталадиган журналистика соҳасига эътибор берилса. Чунки рус таҳлилчиси В. Афанасевнинг фикрича, журналистика ва унинг ахборот воситалари одамлар мафкурасига таъсир этадиган муҳим яроқдирки, унинг ролини бошқа нарсага қиёслаб бўлмайди.\nБизда, асосан, соҳавий журналистикани иккига ажратишади: радио ва телевидение. Ўйлайманки, бу бўлажак журналистлар тақсимотининг биринчи зинаси бўлиши керак. Бундан кейин эса (фараз қилайлик, иккинчи курсдан), Тожикистон Миллий университети журналистика факултетининг таржимонлик гуруҳини 4-5 нафардан гуруҳларга тақсим қилганларидек, журналистларни ҳам қуйидаги гуруҳларга: журналист-иқтисодшунос, журналист-сиёсатшунос, ижтимоий ва маънавият соҳаси журналистлари, спорт ва болалар матбуоти ва журналист-таҳлилчиларга ажратиш фойдадан холи бўлмайди. Фақат иккинчи даражали дарслар ҳисобидан гуруҳларда ихтисос фанларини кўпайтирсак. Бошқа тарафдан, гуруҳлар асосий дарсларни, албатта, яхшироқ шароит, зарур асбоблар билан жиҳозланган кафедраларда ўтказиш имкониятига эга бўлишади. Шунингдек, баъзида мажбуран 25-30 нафар студентга сиёсат ва иқтисодиётдан лекция ўқийдиган устоз учун 4-5 нафар билан ишлаш осон ва фойдали бўлар эди.\nАйтиш зарурки, журналистнинг бир соҳа тўғрисида ёзиши, биз учун янгилик эмас. Тожик матбуоти фақат спорт соҳасида қалам тебратган Нарзулло Латифов, Бобо Расулзода ва Имомназари Холназарни соҳавий журналистлар сифатида яхши танийди. Хусусан, шу соҳада Н. Латифовнинг А. Лоҳутий номидаги Тожикистон Журналистлар иттифоқи мукофотига сазовор бўлиши журналистнинг соҳавий фаолияти унинг барча соҳалар тўғрисида ёзишига нисбатан мақсадга мувофиқ эканини яна бир марта исботлади.\nБу тажриба ўтган асрнинг 90-йилларида «Жавонони Тожикистон» газетасида ҳам яхши самара берди. Газета идораси иқтисодиёт ва ҳуқуқ бўлимларига икки нафар Тожикистон Давлат университети битирувчиларини мухбир сифатида ишга даъват этди ва натижада газетанинг иқтисодий ва ҳуқуқий таҳлиллари сифат жиҳатидан сезиларли даражада ўзгарди.\nВа ёки журналист ҳамда ҳажвчи Шерали Мусонинг ёзганларини эсга олайлик. У саноат соҳасида жуда яхши ёзарди, чунки муҳандис сифатида соҳани яхши тушунарди.\nБу ва ўнлаб бошқа мисоллар журналист фаолиятининг «кўп қиррали» бўлиши вақти ўтганидан дарак беради.\nАсадулло Раҳмонов Тожикистон Республикаси Ҳукумати қошидаги Радио ва телевидение комитети раиси бўлган вақтида, бир киши янгиликларнинг ҳаммасини қабул қилиб ололмаслигини айтганди. Мутахассисларга эҳтиёжимиз матбуотнинг сифати, радио-телевидение дастурларидан ҳис этилади.\nШу сабабдан, журналистлар алоҳида соҳаларга жалб этилиши зарур.\nТожикистон Журналистлар иттифоқининг собиқ раиси Акбарали Сатторов (руҳи шод бўлсин) эса, журналистларнинг учта олий ўқув юртида тарбияланишини зарур эмас, дея ҳисоблар эди.\n-Бугун Тожикистон-Россия Славян университети ва Тожикистон Давлат маданият ва санъат институти журналистика соҳаси учун кадрлар тайёрлагандан кўра, Тожикистон Миллий университетининг журналистика факултети фаолиятини кенгайтириш керак, - деган эди у. -Бугун аксарият хорижга бориб, журналистика соҳасига талабот бошқача эканлигини кўришаяпти. Бизнинг олий ўқув муассасаларимиз битирувчилари эса, ҳам рус тили, ҳам она тилида қалам юрита олишмайди. Ҳолбуки, 30-40 фоиз ҳафтаномаларимиз рус тилини биладиган, маданияту маънавиятимизни халқаро миқёсда, ақалли, рус тилида таништира оладиган маҳаллий кадрларга эҳтиёж сезади.\nАслида соҳавий журналистика бўлмайди, аммо болалар матбуоти, ҳажв ва бунга ўхшаш соҳалар мутахассисларининг йўқлигини кўрамиз. Бугун республикамизда мамлакат иқтисодиётини тўғри таҳлил қиладиган ё ўз ҳуқуқини тўлиқ ҳимоя этадиган журналистлар жуда кам.\n-Соҳа журналистлари бўлса, «шаф-шаф» қилиб юрмаймиз, - дейди «Ватан» радиоси ахборот таҳририяти бош муҳаррири Алижон Жўраев. - Тожик журналистикасида соҳа мутахассислари тақчил. Чунки мутахассис қиладиган таҳлилни журналист уддалай олмайди. Шунинг учун, спорт, ҳуқуқ, қишлоқ хўжалиги, тиб ва шунга ўхшаш соҳа мутахассисларини тарбиялаш зарур. Бошқача қилиб айтганда, фақат журналист бўлишнинг ўзи етарли эмас.\nМарҳум Акбарали Сатторов алоҳида соҳалар: ҳажв, болалар журналистикаси, таҳлилчиларни… тарбиялаш учун Журналистлар иттифоқида махсус комиссиялар ташкил қилиб, ўқув курслари ташкил этишни ният қилганди.\nАлбатта, бу тўлиқ бажарилмаган бўлса ҳам, яхши ташаббус эди. Бугун замон тақозоси билан мақсадга етиш учун каттароқ тадбирларни йўлга қўйишимиз керак.\nЖумладан, республика Телевидение ва радио комитети қошида телевидение ва радио журналистлари институти ташкил этилса, яхши бўлар эди. Ва бу комитетнинг қўллаб-қувватлаши билан тажрибали мутахассислар журналистика факултетлари студентларига учинчи курсдан бошлаб, амалий дарслар ўтказишса яхши бўларди. Машқ қилиш махсус студиялари ташкил этилиб, амалий дарслар мароқли ва жонли тарзда ўтарди.\nТожикистон Миллий университети битирувчиси сифатида ўйлайманки, таҳсилнинг дастлабки икки йили назариявий билимларни ўзлаштириш учун етарли. Қолган дарслар жонли бўлиши зарур.\nШунингдек, матбуотчиларни тарбиялаш учун институт ташкил этиш манфаатдан холи эмас. Қаламкашлар, техник ходимлар, суратчи мухбирлар учун ҳаёт мактаби бу, «Шарқи озод» нашриётидир.\nДарҳақиқат, бизда ёши 50дан паст бўлган суратчи мухбирлар йўқ. Ё қайси факултет газеталар учун замонга мувофиқ масъул котиб тайёрлай олади?\nАкбарали Сатторов айтганидек, журналистикани аудиторияда ўрганиш мумкин эмас. Студентлар доим ахборот воситалари билан ҳамкорлик қилишлари зарур.\nҲатто, эронлик адиб Мувофиқбашир журналистнинг соҳавий бўлишини талқин этади:\n-Журналист касбий маҳоратга эга бўлиши керак. Бу унинг ижоди ҳаммага маъқул бўлиши учун имкон яратади...\nТожикистон Миллий университети матбуот кафедраси профессори Мурод Муродов соҳа журналистлари тарбиясини замон талаби, деб билади.\n-Республика мустақиллиги шароити халқ хўжалиги турли соҳаларини ва тараққиётини ўрганиш, мустақил тарзда соҳа журналистикасини ташкил этиш зарурлигини ҳам вужудга келтиради, - дейди у. - Бошқа томондан, амалий журналистика тажрибаси шуни кўрсатадики, барча журналистлар ҳам турли ижтимоий масалаларни муҳокама этиш қудратига эга эмаслар. Ва бу шундан гувоҳлик берадики, давр муаммоларини тўғри, ҳамма томонлама таҳлил этиш учун журналистларимизнинг соҳавий билими етарли даражада эмас.\nХуллас, рус адиби Анатолий Рубиновнинг фикрича, ҳеч бир давлат ва ҳеч бир сиёсатчи журналистика ёрдамисиз ўзининг сиёсий мақсадига эриша олмайди….\nШу сабабдан, мутахассислар, соҳа масъуллари бу масалада бетарафлик қилмасалар яхши бўлар эди. Албатта, журналистика соҳаси универсал хусусиятга эга, аммо соҳавий чекланган фаолият ҳам журналист фойдасига, ҳам соҳанинг тараққий этишига сабаб бўлади.\nБугун: 20-09-2020 10:09:51


Latifa.uz — Милиция таянч пунктида эркак тушунтириш хати ёзиб ўтирибди: "Ўта кучли психотроп воситачилар таъсирида эдим..." Ички ишлар ходими эркакка: — "Воситачилар" деб эмас "восита" деб тўғри ёзинг! Эркак: — Йўқ, бу ерда мен хотиним ва қайнонамни назарда тутдим.\nМилиция таянч пунктида эркак тушунтириш хати ёзиб ўтирибди:\n"Ўта кучли психотроп воситачилар таъсирида эдим..."\nИчки ишлар ходими эркакка:\n— "Воситачилар" деб эмас "восита" деб тўғри ёзинг!\n— Йўқ, бу ерда мен хотиним ва қайнонамни назарда тутдим.\n#Эркаклар #Ўзбекона #Қайнона-қайнота #Милиция #Оила